text:
O le Agaga Paia o le sui auai lona tolu o le Aiga Atua, faatasi ai ma le Tama ma le Alo, Na te silafiaina mea foi uma.
A o avea ai ma se faifeautalai talavou, pe tusa ma le tausaga talu ona ou i ai i le misiona, ma a o faitauina tusitusiga paia ma upu a aposetolo o aso e gata ai e uiga i faaaliga ma le Agaga Paia, sa faafuasei ona fagua ai a’u. E le’i i ai sa’u lava molimau maoti i le Tama ma le Alo. Sa ou alu i la’u misiona ma le faalagolago i le molimau nonō mai o’u matua agalelei. E aunoa ma le masalosalo i ā la’ua upu, sa ou le mafaufau ai lava e saili sa’u lava molimau faaleagaga. I se tasi o po o le masina o Fepuari i San Antonio, Texas, i le 1962, na ou iloa ai e tatau ona ou iloa mo au lava ia. I lo ma tama’i fale mautotogi na ou maua ai se nofoaga lea e mafai ai ona ou tatalo lē leoa ma le malosi, e aioi atu ai, “Le Tama Faalelagi e, o E i ai ea iina? E tatau ona ou iloa mo au lava ia!”
I se taimi mulimuli ane i lena po, na ou iloa ai mo au lava ia mo le taimi muamua i lo’u olaga, e moni lava le Atua ma Iesu. Ou te le’i faalogoina se leo pe na vaaia foi se tagata paia. Sa ou iloa i le ala lava lea e tasi, atonu na e iloaina ai foi—i le “meaalofa le matalatalaina a le Agaga Paia” MFF 121:26 ma le agaga o faaaliga (tagai i le MFF 8:1–3), e fetalai mai ai i le toafilemu i lo’u mafaufau (tagai i le MFF 6:23) ma faamautinoa mai ai i lo’u loto (tagai i le Alema 58:11).
Mai lena aafiaga, na ou molimauina ai le apoapoaiga a Alema ia “ala mai ma fagua [lo’u] mafaufau … i le tofotofo i [Ana] upu” (Alema 32:27). O nei upu po o fatu ua tutupu ma avea ma laau, o le mea moni o laau mafalā o molimau. E faaauau pea le faagasologa i le tele o le tofotofoina i le upu lea e tutupu mai ai isi laau faaopoopo o molimau, ma ua avea nei ma vaomatua moni e tusa ai ma faaaliga e ala mai i le Agaga Paia.
O Le Agaga Paia o se Meaalofa e Manaomia
Ina ua asiasi atu le Faaola i Amerika, na Ia valaauina le au soo e toasefululua. O se tasi o Ana savali ia i latou ma tagata, sa faatatau lea i le Agaga Paia. Ina ua uma ona aoaoina i latou, na maliu ese le Faaola ma folafola atu e toe foi atu i le aso e sosoo ai. Sa galulue malosi tagata i le po atoa e faapotopoto mai le toatele o tagata e mafai ona faalogologo ia te Ia.
Sa faapotopotoina e le au soo ia tagata i vaega e sefululua ina ia aoaoina i latou i mea na aoao atu e le Faaola ia i latou. O le mea silisili i a latou aoaoga o le taua lea o le Agaga Paia. (Tagai i le 3 Nifae 11–18.) Ona tootutuli ai lea o tagata ma tatalo. O lo latou manao tele ina ia foaiina atu ia te i latou le Agaga Paia (tagai i le 3 Nifae 19:8–9).
Na afio atu ia te i latou le Faaola ma toe faamamafa atu le taua o le Agaga Paia a o Ia tatalo i le Tama:“
Le Tama e, ou te faafetai atu ia te oe, ona ua e foaiina mai le Agaga Paia ia te i latou nei ua ou filifilia; …
Le Tama e, ou te tatalo atu ia te oe, ia e foaiina mai le Agaga Paia ia te i latou uma o e faatuatua i a latou upu” (3 Nifae 19:20–21).
E tusa ai ma lenei mea na tupu o loo i le Tusi a Mamona, ua ou malamalama atili ai i le pogai na saunoa mai ai Peresitene Uilifoti Uitilafi e faapea “o le meaalofa o le Agaga Paia o se meaalofa aupito sili lea e mafai ona faaeeina atu i tagata. …
“E le faapitoa i alii, po o aposetolo po o perofeta; e i ai i alii ma tamaitai faatuatua taitoatasi, ma tamaiti taitoatasi ua lava lona matua e talia ai le talalelei a Keriso” (Aoaoga a Peresitene o le Ekalesia, Wilford Woodruff (2004), 51).
O Faaaliga e Maua Mai ai Tali i Taimi o Puapuaga
O le Agaga Paia o le sui auai lona tolu o le Aiga Atua, faatasi ai ma le Tama ma le Alo, Na te silafiaina foi mea uma (tagai i le MFF 35:19; 42:17). E tele Ana matafaioi taua, a o le matafaioi muamua ma le sili o le aoao mai ma molimau mai i le Tama ma le Alo (tagai i le3 Nifae 28:11). O isi matafaioi e Na te faaalia mai le moni o mea uma (tagai i le Moronae 10:5), ma e Na te taitai e fai mea lelei (tagai i le MFF 11:12).
O loo faataitaia mai e Peresitene Thomas S. Monson lena matafaioi taua o le taitaia e faia mea lelei. O loo ia mulimuli i faataitaiga a le Faaola “o loo femaliuai ma agalelei” (Galuega 10:38). Ua ia aoao mai le taua o le amanaiaina o se uunaiga faaleagaga mai le Agaga Paia, e asiasi atu i se tasi ma auauna atu ia i latou ma laveai le tasi.
Ae o nisi taimi e leai ai se tasi e pei o Peresitene Monson, leai se faiaoga o aiga, leai se tuafafine alofa o avanoa e auauna atu i taimi o puapuaga. I nā tulaga, ou te maua ai le mafanafana ma le taitaiga mai le Fesoasoani, o le isi lea matafaioi a le Agaga Paia (tagai i le MFF 36:2).
O le atalii o le ma atalii, o Quinton na fanau mai ma le tele o ni mea faaletonu i lona soifua maloloina ma e toe tolu vaiaso atoa lona tausaga ae maliu, i lena taimi atoa na avatu ai i le falemai ma aumai. I le taimi lena o loo ma nonofo ma Sister Jensen i Atenitina. Sa ma mananao lava e ma te i ai faatasi ma le ma fanau e faamafanafana i latou ma ia faamafanafanaina ai foi i ma’ua e i latou. O le atalii o le ma tama lea sa ma alolofa lava i ai ma mananao e latalata ia te ia. Sa na o lo ma tatalo lava, ma sa faia ma le naunautai tele!
Sa ma malaga ma Sister Jensen i se asiasiga faamisiona ae ma maua le tala ua maliu Quinton. Sa ma tutu i le ala savali o se falesa ma feopoa’i ma faamafanafana e le tasi le isi. Ou te molimau atu ia te outou na oo mai ia i matou na faamautinoaga mai le Agaga Paia, o se manuia o loo silisili atu i mea uma e manatu i ai ma o loo faaauau pea e oo mai i nei aso (tagai i le Filipi 4:7). Na ma’ua molimauina foi le meaalofa le matalatalaina a le Agaga Paia i olaga o le ma atalii ma lo ma afafine faaletulafono ma a la’ua fanau ia o loo tautalatala ai pea e oo mai i lenei taimi e uiga i le faatuatua, filemu, ma le mafanafana.
O Faaaliga ma le Tusi a Mamona
O lena lava meaalofa o faaaliga na i ai sona aafiaga i la’u molimau o le Tusi a Mamona. Ua ou faitauina, suesueina, sailiili ma tofo pea lava pea i ai. Ua faaali mai e le Agaga Paia ia te au lona moni ma le paia.
Na faaigoaina e Peresitene Gordon B. Hinckley le Tusi a Mamona o se tasi o maa tulimanu taua e fa o le Ekalesia, o isi e i ai le Uluai Faaaliga a Iosefa Samita, o le toefuataiga o le perisitua, ma e, ioe o la tatou molimau ia Iesu Keriso, o le maa tulimanu autu (tagai i le Efeso1:19–21). “O nei meaalofa maoae e fa ua tuuina mai e le Atua” sa ia faamalamalama mai “o ni maatulimanu mausali o loo faapea ona lagolagoina ai Le Ekalesia a Iesu Keriso o le Au Paia o Aso e Gata Ai, faapea foi ma molimau ma tautinoga a tagata taitoatasi o le au paia” (“O Maatulimanu e Fa o le Faatuatua,” Liahona, Feb. 2004, 7).
Ua avea nei meaalofa e fa ua tuuina mai e le Atua ma taula o lo’u faatuatua ma la’u molimau, e pei ona faamautu mai taitasi ia te au e faaaliga e ala mai i le Agaga Paia. E ui o lea, mo nai minute, ou te fia taulai atu i maa tulimanu e lua o nei meaalofa—o le Uluai Faaaliga ma le Tusi a Mamona. E taua tele le amataina o nei mea taitasi i se faatulagaga faaleaiga, lea e fananau mai ai fanau i ni matua lelei ma aoao lelei ai i latou e na matua (tagai i le 1 Nifae 1:1). O mea na tutupu i olaga o Liae ma Iosefa Samita e tutusa lelei lava (tagai i le 1 Nifae 1 ma le Talafaasolopito—Iosefa Samita 2):
-
•
E tofu i laua ma se manaoga faapitoa. O le manao o Liae ia faasaoina o ia ma lona aiga mai le faafanoga matautia o Ierusalema ma o le manao o Iosefa Samita ia iloa po o le fea o lotu e sa’o.
-
•
Sa tatalo uma i laua.
-
•
Sa tofu i laua ma se faaaliga mai le Tama ma le Alo.
-
•
Na tuuina atu uma ia i la’ua se tusi.
-
•
Na la tau fai tala’i atu.
-
•
Na la tau fai maua uma ni faaaliga mai le Agaga Paia ma faali’ali’aga po o ni miti.
-
•
Mulimuli ane, na faamata’uina i laua e tagata amioleaga. Na sosola ese Liae ma lona aiga ma faasaoina ai. A o Iosefa na maliufasia.
Pe o se mea ea e ofo ai le valaaulia e faifeautalai o tagata sailiili faamaoni o le upumoni, e amata a latou suesuega o le Tusi a Mamona i le 1 Nifae? O lenei tusi e faatumulia i le Agaga o le Alii. I nei uluai mataupu o loo i ai se savali manino lava e faapea e le na o perofeta e tuuina atu i ai faaaliga ma le Agaga Paia ae e faapena foi i tama ma tina ma fanau.
I le Tusi a Mamona atoa lava o loo i ai savali e uiga i faaaliga ma le Agaga Paia. O nei upumoni ua aoteleina e le perofeta o Iosefa Smaita e faaapea “Ave ese la le Tusi a Mamona ma faaaliga, ma o fea la le tatou lotu? Ua leai se mea” (Aoaoga a Peresitene o le Ekalesia: Iosefa Samita [2007], 208).
I le avea ai ma Au Paia o Aso E Gata Ai, o a tatou molimau o le Tusi a Mamona na tuuina mai ia i tatou e ala mai i faaaliga, ua faamautinoa mai ai ia i tatou o lenei tapuaiga ma ona mataupu faavae e moni lava (tagai i le folasaga o le Tusi a Mamona).
O mea a le Agaga e paia ma e faigata ona faamatalaina. E pei o Amona, tatou te tautino atu foi e faapea, “Faauta ou te fai atu ia te outou, ou te le mafai ona fai atu se vaega itiiti o le fiafia ua ia te au” (Alema 26:16).
Ae ui i lea, ou te molimauina le moni o le Agaga Paia ma o Ia o le Agaga o folafolaga, o faaaliga, o faamafanafanaga, o le taiala, ma le faiaoga faalelagi.
Ou te tuuina atu la’u molimau ma le lotomaulalo o lenei Ekalesia moni ma le ola, o lenei tapuaiga, o loo faalagolago i luga o nei maatulimanu e fa. Ou te molimau atu o Iesu Keriso o le maa tulimau autu moni lava lea (tagai i le Efeso 2:19–21). O Peresitene Thomas S. Monson o le perofeta a le Alii, ma o nei tamalii e 15 o loo afifio ma alala atu i o’u tua o perofeta, tagatavaai, aposetolo, ma talifaaaliga. O loo latou umia le perisitua paia ma ki o le malo. Ou te alofa, faamamaluina, ma lagolagoina i latou. I le suafa o Iesu Keriso, amene.


c: text/html

text:
Vaega 12
1–6, O e e galulue i le tovine o le a latou maua le olataga; 7–9, O i latou uma o e e mananao i ai ma ua agavaa e mafai ona fesoasoani i le galuega a le Alii.
1 Ua le pine ona oo mai ao se galuega tele ma le ofoofogia i le fanauga a tagata.
2 Faauta, o Aʼu o le Atua; uai mai i laʼu upu, lea ua vave ma mamana, ua maai sili atu nai lo se pelu mata-lua, i le vavaeina o sooga ma le su o ivi; o lea, ia uai mai ai i laʼu upu.
3 Faauta, ua sinasina le fanua ua saunia e selesele; o lea, ai se e fia selesele, ia tuu o ia e sasau atu lana selesaito ma lona malosi, ma selesele mai manū o ao, ina ia mafai ona teu e ia mo lona agaga le olataga tumau-faavavau i le malo o le Atua.
4 Ioe, ai se e fia sasau atu lana selesaito ma selesele mai, o ia lava lea ua valaaulia e le Atua.
5 O lea, afai e te ole mai ia te aʼu o le a e mauaina; afai e te tuitui mai o le a tatala atu ia te oe.
6 O lenei, ona ua e ole mai, faauta, Ou te fai atu ia te oe, tausi i aʼu poloaiga, ma saili e aumai i luma ma faatu le faamoemoe o Siona.
7 Faauta, Ou te tautala atu ia te oe, ma i latou uma foi o e ua i ai manaoga e aumai i luma ma faatu lenei galuega;
8 Ma e leai se tasi e mafai ona fesoasoani i lenei galuega vagana ai ua alotomaualalo o ia ma tumu i le ealofa, ua i ai le ifaatuatua, ofaamoemoe, ma le ualofa mama, ua faautauta i mea uma, i soo se mea e tuu atu i lana tausiga.
9 Faauta, o Aʼu, o lē ua tautala atu i nei upu, o le malamalama ma le ola o le lalolagi, o lea ia uai mai ma lou malosi, ona valaaulia ai lea o oe. Amene.

robotstxt: allowed

filter: keep


text:
E silafia e lo tatou Tama Faalelagi o tatou manaoga ma o le a fesoasoani mai pe a tatou valaau atu ia te Ia mo se fesoasoani.
Ou uso e ma tuafafine pele, o le konafesi lenei ua atoa i ai le 49 tausaga talu ona lagolagoina au, i le aso 4 Oketopa, 1963, e avea o se tasi o le Korama a Aposetolo e Toasefululua. Fasefuluiva tausaga o se taimi umi. Peitai, i le tele o itu, e foliga mai e matua puupuu lava le taimi talu ona ou tu atu i le pulelaa i le Tapeneko ma tuuina atu la’u uluai lauga o le konafesi aoao.
Ua tele naua mea ua suia talu mai le aso 4 o Oketopa, 1963. Ua tatou ola i se taimi uiga ese i le talafaasolopito o le lalolagi. Ua matua faamanuiaina lava i tatou. Peitai, o nisi taimi e faigata ai ona vaavaai atu i faafitauli ma le naunau e talia le agasala lea o loo siomia ai i tatou, ma tatou le lotovaivai ai. Ua ou iloa, nai lo le nopia’i ai i le itu e le lelei, afai tatou te toe tepa tasi i tua ma mafaufau i faamanuiaga i o tatou olaga, e aofia ai faamanuiaga iti, po o faamanuiaga tatou te le o iloa, ona mafai lea ona tatou maua se fiafiaga sili atu.
A o ou toe iloiloina tausaga e 49 ua mavae atu, e i ai ni mea sa ou iloa. O se tasi o le mau aafiaga e tele sa ou oo i ai, e le faapea e faitaulia o se mea e matua maoae. O le mea moni, o taimi na tutupu ai, e tele lava ina foliga mai e le ofoofogia pe o ni mea lava foi e masani ai. Ae, a toe tepa i ai, na faamauoaina ai ma faamanuiaina olaga—e aofia ai ma lo’u lava olaga. O le a ou fautuaina atu lea lava gaoioiga ia te oe—o lona uiga, ia e mafaufau toto’a i lou lava olaga ma vaavaai patino mo faamanuiaga, pe tele pe itiiti, na e mauaina.
O la’u lava iloiloga o tausaga ua faamalosia ai e le aunoa lo’u iloa, e faafofogaina a tatou tatalo ma tali mai. Ua tatou masani ma le upumoni o loo maua i le 2 Nifae i le Tusi a Mamona: “Ua i ai le tagata, ina ia latou maua le olioli.”1 Ou te molimau atu o le tele o lena olioli e maua pe a tatou iloa e mafai ona tatou fesootai ma lo tatou Tama Faalelagi e ala i le tatalo ma o le a faafofogaina foi na tatalo ma tali mai—atonu e le o le auala ma le taimi tatou te faamoemoe e tali mai ai, ae o le a tali mai lava e se Tama Faalelagi e silafia ma alofa atoatoa mai ia te i tatou ma e finagalo ia tatou fiafia. Pe le’i folafola mai ea e Ia ia te i tatou, “Ia e lotomaulalo; ma o le a taitai ai oe e le Alii lou Atua i le lima, ma tuu mai ia te oe tali i au tatalo”?2
I nai minute ia ua faataga mai ou te lauga atu ai, ou te fia faasoa atu ai ia te outou na o sina faataitaiga itiiti o aafiaga sa ou maua ia na faafofogaina ai tatalo ma tali mai, lea a ou toe mafaufau i ai, na aumaia ai faamanuiaga i lo’u olaga faapea foi ma olaga o isi. O la’u api talaaga mo aso taitasi, sa tausia i nei tausaga uma, ua fesoasoani ou te maua ai ni auiliiliga ia semanu ou te le toe manatuaina.
I le amataga o le 1965 sa tofia ai au ou te auai atu i konafesi faalesiteki ma faia isi fonotaga i le eria o le Vasa Pasefika i Saute. O la’u asiasiga muamua lea i lena itu o le lalolagi, ma o se taimi e le mafai ona galo. E tele mea faaleagaga na tutupu i lea taimi a o ou feiloai atu i taitai, tagata o le au paia, ma faifeautalai.
I le faaiuga o le vaiaso i le Aso Toonai ma le Aso Sa, aso 20 ma le 21 o Fepuari, sa matou i ai i Brisbane, i Ausetalia, e faia ia sauniga masani o le konafesi o le Siteki a Brisbane. I le taimi o sauniga i le Aso Toonai, sa faafeiloai atu ai au i le peresitene o le itu mai le eria tuaoi. A o ma faatalofa, sa ou maua se uunaiga malosi e tatau ona ou talanoa atu ia te ia ma tuu atu i ai se fautuaga, o lea sa ou fai atu ai ia te ia pe manao ma te o i le sauniga i le taeao o le Aso Sa e sosoo ai, ina ia mafai ai ona fai le mea lea.
Ina ua maea le sauniga i le Aso Sa sa maua le avanoa ma te talanoa ai. Sa ma talanoa i le tele o ona tiutetauave o se peresitene o le itu. A o ma talanoa, sa uunaia au e tuu atu ia te ia ni fautuaga patino e faatatau i le galuega faifeautalai ma le ala e mafai ai e ia ma ana au paia ona fesoasoani i faifeautalai faamisiona i la latou galuega i lana eria. Sa ou iloa mulimuli ane, sa tatalo lenei alii mo se taitaiga e tusa ai. O lana tala, o le ma talanoaga o se molimau faapitoa lea na faafofogaina ana tatalo ma tali mai. E le o se fonotaga na matua maoae lenei, ae na faamautinoaina au na taialaina e le Agaga ma sa faia ai se eseesega i le olaga o lena peresitene o le itu ma lana taitaiga, o olaga o le au paia, ma le manuia o le galuega a faifeautalai iina.
Ou uso e ma tuafafine, o faamoemoega o le Alii e tele lava ina faataunuuina pe a tatou usiusitai i le taitaiga a le Agaga. Ou te talitonu o le tele ona tatou faatino i luga o musumusuga ma uunaiga e oo mai ia i tatou, o le tele foi lea o le faatuatuaina o i tatou e le Alii e faataunuu Ana feau.
Ua ou aoaoina, e pei ona ou ta’ua i savali muamua, ia aua lava nei tolopoina se musumusuga. I se tasi taimi i tausaga e tele ua mavae, a o ou aau i le Faleaau Tuai o le Tesareta i le Aai o Sate Leki, sa ou lagonaina ai se musumusuga ou te alu i le Falemai o le Iunivesite e asiasi i sa’u uo lelei, sa le toe mafai ona faaaoga ona vae ona o se kanesa ma lona taotoga sa faia. Sa ou tuua loa lava le vaita’ele, fai o’u lavalava, ma ou alu loa lava e vaai le alii lelei lea.
Ina ua ou taunuu atu i lona potu, sa leai se tasi na i ai. Ina ua ou fesili, sa fai mai atonu o i ai o ia i le itu o loo i ai le vaita’ele o le falemai, o le vaega lea e fai ai togafitiga faamalositino. Na sa’o lava. Sa ia faatonutonuina lana alu iina i lana nofoafaataavalevale ma sa na o ia i le potu. Sa i ai i le faatausiusiuga o le vaita’ele, i autafa o le pito loloto. Sa ou valaau atu ia te ia, ma sa ia sau i lona nofoafaataavalevale ia te au. Sa ma talanoa fiafia, ma sa ou toe aveina atu o ia i lona potu i le falemai ma ou tuuina atu ai ia te ia se faamanuiaga.
Sa ou aoaoina mulimuli ane mai la’u uo, sa matuai ātu lava o ia i lena aso, ma sa mafaufau ai e pule i lona ola. Sa tatalo o ia mo se mapusaga, ma sa amata ona lagona ua le o tali maia ana tatalo. O lea na alu ai o ia i le vaita’ele ma le mafaufau o le ala lea o le a faamuta ai lona faanoanoa—o le faaoso o lona nofoafaataavalevale i le pito loloto o le vaita’ele. Na ou taunuu atu i se taimi taua tele, o le tali i le mea sa ou iloa o se musumusuga mai le Atua.
Na mafai ona ola la’u uo mo le tele o tausaga—o ni tausaga na tumu i le fiafia ma le lotofaafetai. E maeu lo’u fiafia i le avea ai o se meafaigaluega i aao o le Alii i lena aso taua i le vaita’ele.
I se tasi taimi, a’o ma tietie atu ma Sister Monson i le fale ina ua uma se ma asiasiga i ni uo, sa ou lagonaina se uunaiga e tatau ona ma o i le taulaga—o se tietiega e tele maila—ma te asiasi i se tina matua ua oti lana tane, sa nofo i se taimi i le matou uarota. O lona igoa o Zella Thomas. O le taimi lena, ua nofo i se fale e tausi ai tagata matutua. Na ma maua atu o ia i lena aoauli ua matua vaivai lava, ae o loo taotooto filemu lava i luga o lona moega.
Ua leva ona po le vaai a Zella, ae vave lava ona ia iloaina o ma leo. Sa fesili mai pe mafai ona ou tuuina atu sona faamanuiaga, ma faaopoopo mai ai ua saunia o ia e oti pe afai ua finagalo ai le Alii e toe foi atu. Sa i ai se agaga manaia lava ma le toafilemu i totonu o le potu, ma sa matou iloaina uma lava e le o toe umi sona taimi i le olaga nei. Sa tago mai Zella i lo’u lima ma fai mai, sa tatalo faatauanau lava o ia, ia ou sau e vaai o ia ma avatu sona faamanuiaga. Sa ou fai atu i ai, na ma o mai ona o se musumusuga tuusao mai lo tatou Tama Faalelagi. Sa ou sogi atu ia te ia i lona muaulu, ma le iloa atonu ou te le toe vaai ia te ia i le tino nei. O le mea lava lena na i ai, aua na maliu o ia i le aso na sosoo ai. O le mafai ona tuuina atu o sina faamafanafanaga ma le filemu i si a ma pele o Zella, o se faamanuiaga ia te ia ma a’u foi.
O le avanoa e avea ai o se faamanuiaga i le olaga o se tasi, e tele lava ina oo mai e aunoa ma se iloa. I se tasi po malulu naua o se Aso Toonai i le taumalulu o le 1983–84, na ma tietie atu ai ma Sister Monson i le tele o maila i le vanu maugā o Midway, Iuta, i le mea e i ai so matou fale. O le maualuga o le fua o le ea i lena po o le 24 tikeri Faranaite i lalo o le selo, (–31°C), ma sa ma mananao ia mautinoa o loo lelei mea uma i lo matou fale iina. Sa siaki ma iloa ai o loo lelei, o lea na ma tuua ai loa ae toe foi mai i le Aai o Sate Leki. E lei leva ona ma sopoia le alatanu ae pe loa le ma taavale. Sa matuai o ma pa’ulia lava. Ou te le iloa pe na i ai se isi taimi na ou matua maalili ai muamua e pei o lena po.
Na amata ona ma savavali ma le musuā agai atu i le taulaga aupito lata ane, a o pasi saoasaoa ane taavale. Mulimuli ane sa tu mai se taavale e tasi, ma sa ofo mai e se alii talavou lana fesoasoani. Na ma iloa mulimuli ane ua mafiafia le suauu o le tane o le ma taavale ona o le malulu, ma ua le mafai ai ona aveina le ma taavale. Na toe aveina i ma’ua e lenei taulealea agalelei i lo ma fale i Midway. Sa ou taumafai e toe totogi atu ia te ia e tusa ma lana auaunaga, ae sa ia teena ma le faaaloalo. Fai mai o ia o se Tama Sikauti, ma sa manao e fai se galuega lelei. Sa ou faailoa atu a’u lava ia te ia, ma sa ia faaalia foi lona agaga talisapaia mo le avanoa e fesoasoani mai ai. I le manatu ai pe tusa o le vaitausaga o se faifeautalai lona matua, sa ou fesili atu ai ia te ia pe o fuafua e faamisiona. Sa ia fai mai na te le o mautinoa po o le a tonu le mea e manao e fai.
I le taeao o le Aso Gafua na sosoo ai, sa ou tusia ai se tusi i le taulealea ma faafetai atu ia te ia mo lona agalelei. I le tusi sa ou fautuaina ai o ia e alu e faamisiona talai. Sa ou auina atu ai ma se kopi o a’u tusi ma faailoga ai mataupu e faatatau i le galuega faafaifeautalai.
Pe tusa ma se vaiaso mulimuli ane ai, sa telefoni mai ai le tina o le taulealea ma ta’u mai ai o lana tama o se alii talavou lelei tele, ae ona o ni uunaiga patino i lona olaga, o lea ua faaitiitia ai lona manaoga ua leva ona momoo i ai o le auauna atu i se misiona. Sa ia fai mai, na anapopogi ma tatalo o ia ma lona toalua ia suia le loto o le la tama. Sa la tuuina lona igoa i lisi o talosaga a le Malumalu i Provo Iuta. Sa la faamoemoe ia i ai se ala, o le a ootia ai lona loto mo le lelei, ma toe foi ai i lona manao e faataunuu se misiona ma auauna atu ma le faamaoni i le Alii. Na manao le tina ia ou iloa, o loo vaavaai atu i le mea na tupu i lena afiafi malulu ia avea o se tali i a la’ua tatalo mo ia. Sa ou fai atu, “Ou te ioe i lou manatu.”
Ina ua mavae ni masina ma ni mau fesootaiga ma lenei taulealea, sa ma matua fiafia ma Sister Monson e auai i le faamavaega ma lenei faifeautalai a o lei tuua mo le Misiona a Kanata Vancouver.
Pe o se mea faafuaveta ea na matou fetaui ai i lena po malulu o Tesema? Ou te le talitonu o se mea faapena. Ae, ou te talitonu o la matou feiloaiga, o se tali i tatalo faatauanau a se tama ma se tina mo le atalii sa pele ia i la’ua.
Ou te toe fai atu, o’u uso e ma tuafafine, e silafia e lo tatou Tama Faalelagi o tatou manaoga ma o le a fesoasoani mai pe a tatou valaau atu ia te Ia mo se fesoasoani. Ou te talitonu, e leai se popolega o i tatou e itiiti tele naua pe faatauvaa. E popole le Alii i auiliiliga o o tatou olaga.
Ou te fia faaiu atu i le faamatala atu o se tasi o aafiaga aupito lata mai, ua i ai sona aafiaga i le fiaselau. Na tupu i faafiafiaga faaleaganuu mo le Malumalu o Kansas City, i le lima masina talu ai. E pei lava o le mau mea ua tutupu, o le taimi lena na foliga mai ua na o se tasi foi o aafiaga na te’i lava ua sologa lelei mea uma. Peitai, ina ua ou aoao e uiga i tulaga o mea na fesootai ma le faafiafiaga faaleaganuu i le afiafi a o lumanai le faapaiaina o le malumalu, sa ou iloa ai o le faatinoga i lena po, sa le o se mea e masani ai. Ae, o se mea ofoofogia.
E faapei o isi faafiafiaga faaleaganuu uma sa faia i taimi o faapaiaga o malumalu, o autalavou o le Itulagi o le Malumalu o Kansas City Missouri, sa eseese vaega na aoao ai a latou taga i o latou lava eria. O le fuafuaga sa fai, latou te feiloai faatasi uma i le faletele o le malo i le taeao o le Aso Toonai lea e faatino ai, ina ia mafai ai ona latou aoaoina le taimi ma le itu e ulufale mai ai i totonu, po o fea e tutu ai, ma le va ma le isi tagata, ma pe faapefea ona ulufafo atu mai le fogafale autu ma isi mea faapena—e anoanoai faatonuga e tatau ona latou pu’eina i le aso, a o tuufaatasia e i latou na taiulu le mau vaaiga eseese ina ia polesi lelei ai ma faaatoatoaina le faatinoga faaiu.
Sa na o le tasi le faafitauli ogaoga o lena aso. O le faatinoga atoa, na faalagolago i vaega na mua’i pu’eina lea o le a faaali i luga o le lau tele sa faaigoaina o se Jumbotron. Na matua taua nei vaega na mua’i pu’eina i le faafiafiaga atoa. E le gata ina tuufaatasia ai le faafiafiaga atoa, ae o vaega taitasi na pueina o le a folasia mai ai le faafiafiaga e sosoo ai. Na matua taua vaega faavitio nei, e tuufaatasia ai vaega ma avea ai o se faatinoga e tasi. Ae e lei ola le Jumbotron.
Sa galulue ma le naunautai enisinia e foia le faafitauli a o faatalitali le autalavou, fiaselau o i latou, ua maimau taimi taua na a’o ai. Na amata ona foliga mai ua le mafai.
Na faamatala mulimuli ane e le tusitala ma le faatonu o le faafiafiaga, o Susan Cooper, “A o matou agai atu mai le fuafuaga A i le E i le V, sa matou iloa ua le o lelei. … A o matou vaavaai atu i le faasologa, sa matou iloa o le a le oo i ai lo matou malosi, ae sa matou iloaina sa i ai se malosiaga maoae se tasi i le fogafale i lalo—autalavou e 3,000. Sa tatau ona matou o i lalo e ta’u atu [ia te i latou] le mea ua tupu ma faalagolago atu i lo latou faatuatua.”3
Toe itula amata ona ulufale mai le au maimoa i le maota autu, na tootutuli ifo ai le autalavou e 3,000 i le fola ma tatalo faatasi ai. Sa latou tatalo ina ia musuia i latou o loo galulue i le Jumbotron ia iloa le mea e fai e faalelei ai; sa latou ole atu i lo latou Tama Faalelagi, na te faia le mea, e le mafai ona latou faia i lena taimi puupuu.
Fai mai se tasi na tusia mulimuli ane e uiga i lena mea, “O se tatalo o le a le galo i le autalavou, e le ona o le malo o le fola, ae ona sa faaliusuavaia e le Agaga o latou ponaivi.”4
E lei leva ae sau se tasi o enisinia ma ta’u atu ia te i latou ua maua le faafitauli ma ua uma ona fai. Fai mai a ia ua laki lo latou mauaina o le faafitauli, peitai na iloa lelei e na talavou uma.
Ina ua matou ulufale atu i le maota autu i lena afiafi, matou te lei iloaina na latou feagai ma ni faigata i lena aso. Na faatoa matou iloaina mulimuli ane. Peitai, o le mea na matou molimauina, o se faatinoga matagofie, ma maoae—o se tasi o faafiafiaga aupito sili ua ou vaai i ai. Sa faasusulu mai e le autalavou se agaga mamalu, ma le mamana lea na lagonaina e tagata uma sa i ai. Sa foliga mai sa latou iloa lelei lava le mea e ulufale mai ai, o mea e tutu ai, ma le ala e fegalegaleai ai ma le au faafiafia uma sa i o latou autafa. Ina ua ou iloaina sa faapuupuu la latou faata’ita’iga, ma o le tele o pese e lei faata’ita’ia e le au faafiafia atoa, sa ou ofo. E leai lava se tasi na iloaina lena mea. E moni lava na faia e le Alii mea na le oo i ai a latou faata’ita’iga.
E le uma lo’u maofa i le ala e mafai ai e le Alii ona faaosofia ma faatonutonu vaega uma o Lona malo ae o la foi e i ai le taimi e tuuina mai ai musumusuga e faatatau i le tagata e toatasi—po o le faafiafiaga faaleaganuu po o le Jumbotron e tasi. O le mea moni Na te mafaia, ma Na te faia, o se molimau lea ia te au.
Ou uso e ma tuafafine, o loo i ai le Alii i o tatou olaga uma. E alofa o Ia ia te i tatou. E finagalo o Ia tatou te saili atu i Lana fesoasoani. A o Ia taialaina i tatou ma faatonutonuina, ma a o Ia faafofoga ma tali mai i a tatou tatalo, o le a tatou maua le fiafia iinei ma le taimi nei o loo finagalo ai o Ia mo i tatou. Ia tatou iloa Ana faamanuiaga i o tatou olaga, ou te tatalo ai i le suafa o Iesu Keriso lo tatou Faaola, amene.
Show References
-
1. 2 Nifae 2:25.
-
-
3. Susan Cooper, in Maurine Proctor, “Nothing’s Too Hard for the Lord: The Kansas City Cultural Celebration,” Meridian Magazine, May 9, 2012, ldsmag.com.
-
4. Proctor, Meridian Magazine, May 9, 2012.


text:
-
O se tala i le maliu o Liae. Ua fouvale uso o Nifae ia te ia. Ua lapataia Nifae e le Alii ia alu ese atu i le vao. O ana malaga i le vao, ma isi mea faapena.
-
Mataupu 1
Ua vavalo Liae e uiga i se laueleele o le saolotoga—O le a faataapeapeina ma fasia ana fanau pe afai latou te teena le Paia e Toatasi o Isaraelu—Ua ia apoapoaia ona atalii ia oofu i le ofutau o le amiotonu. E tusa o le 588–570 T.L.M.
-
Mataupu 2
O le togiolaina e oo mai e ala mai i le Mesia Paia—O le filifiliga saoloto (faitalia) ua taua i le olaga ma le alualu i luma—Na paʼū Atamu ina ia i ai tagata—Ua saoloto tagata e filifili le saolotoga ma le ola e faavavau. E tusa o le 588–570 T.L.M.
-
Mataupu 3
Sa vaai Iosefa i Aikupito i tagata sa Nifaē i se faaaliga vaaia—Sa vavalo o ia e uiga ia Iosefa Samita, le tagatavāai o aso e gata ai; e uiga ia Mose o lē o le a laveaia Isaraelu; ma e uiga i le oo mai o le Tusi a Mamona. E tusa o le 588–570 T.L.M.
-
Mataupu 4
Ua fautua ma faamanuia atu Liae i ana fanau—Ua maliu o ia ma ua tanuina—Ua viia e Nifae le agalelei o le Atua—Ua tuu atu e Nifae lona faalagolago i le Alii e faavavau. E tusa o le 588–570 T.L.M.
-
Mataupu 5
Ua vavae ese e sa Nifaē i latou lava mai ia sa Lamanā, ua latou tausia le tulafono a Mose, ma fausia se malumalu—Ona o lo latou lē talitonu, ua vavae ese ai sa Lamanā mai luma o le Alii, ua fetuuina, ma ua avea ma sasa ia sa Nifaē. E tusa o le 588–559 T.L.M.
-
Mataupu 6
Ua toe faamatala mai e Iakopo le talafaasolopito o tagata Iutaia: O le faatagataotauaina i Papelonia ma le toe foi mai; o le auaunaga ma le faasatauroga o le Paia e Toatasi o Isaraelu; o le fesoasoani na maua mai i Nuuese; ma le toefuataiga o tagata Iutaia i aso e gata ai pe a latou talitonu i le Mesia. E tusa o le 559–545 T.L.M.
-
Mataupu 7
Ua tautala Isaia faaleMesia—O le a i ai i le Mesia le laulaufaiva o lē ua aoaoina—O le a tuu atu e ia lona tua i e e sasa mai—O le a lē maasiasi o ia—Faatusatusa i le Isaia 50. E tusa o le 559–545 T.L.M.
-
Mataupu 8
I aso e gata ai, o le a faamafanafanaina Siona e le Alii ma faapotopoto Isaraelu—O le a o mai i Siona e ua togiolaina i le lotolotoi o le olioli tele—Faatusatusa i le Isaia 51 ma le 52:1–2. E tusa o le 559–545 T.L.M.
-
Mataupu 9
O le a faapotopotoina tagata Iutaia i o latou laueleele uma o le folafolaga—O le Togiola e togiola ai tagata mai le Paʼū—O le a o mai tino o e ua oti mai le tuugamau, ma o latou agaga mai seoli ma mai le parataiso—O le a faamasinoina i latou—O le Togiola e laveai ai tagata mai le oti, seoli, le tiapolo, ma le mafatia e lē gata—O le a faaolaina e amiotonu i le malo o le Atua—Ua faatutu mai faasalaga mo agasala—O le Paia e Toatasi o Isaraelu o le leoleo lea o le faitotoa. E tusa o le 559–545 T.L.M.
-
Mataupu 10
O le a faasatauroina e tagata Iutaia lo latou Atua—O le a faataapeapeina i latou seia oo ina amata ona latou talitonu ia te ia—O le a avea Amerika ma se laueleele o le saolotoga e lē pule ai se tupu—Ia outou faalelei outou lava ma le Atua ma maua le olataga e ala i lona alofa tunoa. E tusa o le 559–545 T.L.M.
-
Mataupu 11
Sa vaai Iakopo i lona Togiola—O le tulafono a Mose o se faatusa o Keriso ma ua faamaonia ai o le a afio mai o ia. E tusa o le 559–545 T.L.M.
-
Mataupu 12
Ua vaai Isaia i le malumalu o aso e gata ai, le faapotopotoina o Isaraelu, ma le faamasinoga i le meleniuma ma le filemu—O e faamaualuluga ma e amioleaga o le a ave ifo maualalo i le Afio Mai Faalua—Faatusatusa i le Isaia 2. E tusa o le 559–545 T.L.M.
-
Mataupu 13
O le a faasalaina Iuta ma Ierusalema ona o lo laua lē usiusitai—Ua aioi le Alii mo ona tagata ma ia faamasinoina i latou—Ua fetuu ma faamafatia afafine o Siona ona o lo latou faalelalolagi—Faatusatusa i le Isaia 3. E tusa o le 559–545 T.L.M.
-
Mataupu 14
O le a togiola ma faamamaina Siona ma ona afafine i le aso o le meleniuma—Faatusatusa i le Isaia 4. E tusa o le 559–545 T.L.M.
-
Mataupu 15
O le tovine o le Alii (o Isaraelu) o le a tuufua, ma o le a faataapeapeina ona tagata—O le a oo mai mala ia te i latou i lo latou tulaga liliuese ma faataapeapeina—O le a sisi i luga e le Alii se tagavai ma faapotopoto Isaraelu—Faatusatusa i le Isaia 5. E tusa o le 559–545 T.L.M.
-
Mataupu 16
Ua vaai Isaia i le Alii—Ua faamagaloina agasala a Isaia—Ua valaauina o ia e vavalo atu—Ua ia valoia le teena e Iutaia o aoaoga a Keriso—O le a toe foi mai se toe vaega—Faatusatusa i le Isaia 6. E tusa o le 559–545 T.L.M.
-
Mataupu 17
E siʼi taua Efaraima ma Suria ia Iuta—O le a fanau mai Keriso i se taupou—Faatusatusa i le Isaia 7. E tusa o le 559–545 T.L.M.
-
Mataupu 18
O le a avea Keriso e pei o se maa tuʼia ma se papa faatausuai—Ia saili i le Alii, a e lē o taulaitu vavalo—Liliu atu i le tulafono ma le molimau mo le taitaiga—Faatusatusa i le Isaia 8. E tusa o le 559–545 T.L.M.
-
Mataupu 19
Ua tautala Isaia faaMesia—O le a vaai tagata ua i le pouliuli i se malamalama tele—Ua fanau mai mo i tatou se tama—O le a avea o ia ma Aloalii o le Filemu ma o le a nofotupu i le nofoalii o Tavita—Faatusatusa i le Isaia 9. E tusa o le 559–545 T.L.M.
-
Mataupu 20
O le faaumatiaga o Asuria o se faatusa o le faaumatiaga o e amioleaga i le taimi o le Afio Mai Faalua—E toaitiiti tagata o le a totoe pe a mavae le toe afio mai o le Alii—O le a toe foi mai i lena aso le toe vaega o Iakopo—Faatusatusa i le Isaia 10. E tusa o le 559–545 T.L.M.
-
Mataupu 21
O le pogai o Iese (Keriso) o le a faamasino ma le amiotonu—O le malamalama i le Atua o le a ufitia ai le lalolagi i le Meleniuma—O le a sisi i luga e le Alii se tagavai ma faapotopoto Isaraelu—Faatusatusa i le Isaia 11. E tusa o le 559–545 T.L.M.
-
Mataupu 22
I le aso o le Meleniuma o le a vivii ai tagata uma i le Alii—O le a afio o ia faatasi ma i latou—Faatusatusa i le Isaia 12. E tusa o le 559–545 T.L.M.
-
Mataupu 23
O le faaumatiaga o Papelonia o se faatusa o le faaumatiaga i le taimi o le Afio Mai Faalua—O le a avea o se aso o le toasa ma le tauimasui—O Papelonia (le lalolagi) o le a paʼū e faavavau—Faatusatusa i le Isaia 13. E tusa o le 559–545 T.L.M.
-
Mataupu 24
O le a faapotopotoina Isaraelu ma o le a fiafia i le malologa faameleniuma—Sa tuli ese Lusifelo mai le lagi ona o le fouvale—O le a manumalo Isaraelu ia Papelonia (le lalolagi)—Faatusatusa i le Isaia 14. E tusa o le 559–545 T.L.M.
-
Mataupu 25
Ua fiafia Nifae i le manino—O valoaga a Isaia o le a malamalama i aso e gata ai—O le a toe foi mai tagata Iutaia mai Papelonia, faasatauro le Mesia, ma faataapeapeina ma sasaina i latou—O le a toefuataiina i latou pe a latou talitonu i le Mesia—O le a afio mai o ia i le taimi muamua pe a mavae le ono selau tausaga talu ona tuua e Liae Ierusalema—Ua tausia e sa Nifaē tulafono a Mose ma talitonu ia Keriso, o lē o le Paia e Toatasi o Isaraelu. E tusa o le 559–545 T.L.M.
-
Mataupu 26
O le a auauna atu Keriso ia sa Nifaē—Ua vaai Nifae i le faafanoga o ona tagata—O le a tautatala mai i latou mai le efuefu—O le a faatutu aʼe e Nuuese ekalesia pepelo ma faapotopotoga faalilolilo—Ua faasa e le Alii tagata ona fai faafaitaulaga pepelo. E tusa o le 559–545 T.L.M.
-
Mataupu 27
O le a ufitia le lalolagi i le pogisa ma le liliuese i aso e gata ai—O le a oo mai le Tusi a Mamona—E toatolu molimau o le a molimau i le tusi—O le a fai mai le tagata ua aoaoina e lē mafai ona ia faitauina le tusi ua faamauina—O le a faia e le Alii se galuega ofoofogia ma le mea e ofo ai—Faatusatusa i le Isaia 29. E tusa o le 559–545 T.L.M.
-
Mataupu 28
E tele ekalesia sese o le a ati aʼe i aso e gata ai—O le a latou aoao atu mataupu faavae sese, lē aoga, ma valea—O le a tele le liliuese ona o aoao pepelo—O le a sasao le tiapolo i loto o tagata—O le a aoao atu e ia ituaiga uma o mataupu faavae sese. E tusa o le 559–545 T.L.M.
-
Mataupu 29
E toatele Nuuese o le a teena le Tusi a Mamona—O le a latou fai mai, Matou te lē manaomia se isi Tusi Paia—E fetalai le Alii i atunuu e tele—O le a faamasino e ia le lalolagi mai tusi o le a tusia. E tusa o le 559–545 T.L.M.
-
Mataupu 30
O le a faitau faatasi ma tagata o le feagaiga o Nuuese e liliu mai—E toatele sa Lamanā ma tagata Iutaia o le a talitonu i le afioga ma avea ma tagata moomia—O le a toefuatai Isaraelu ma faaumatia e amioleaga. E tusa o le 559–545 T.L.M.
-
Mataupu 31
Ua faamatala mai e Nifae le pogai na papatiso ai Keriso—E ao i tagata ona mulimuli atu ia Keriso, ma papatiso, maua le Agaga Paia, ma tumau e oo i le iuga ina ia faaolaina—O le salamo ma le papatisoga o le faitotoa lea i le ala lauitiiti ma le vaapiapi—E oo mai le ola e faavavau ia i latou o e e tausia poloaiga pe a uma ona papatiso. E tusa o le 559–545 T.L.M.
-
Mataupu 32
E tautatala agelu i le mana o le Agaga Paia—E tatau i tagata ona tatalo ma maua le malamalama mo i latou lava mai le Agaga Paia. E tusa o le 559–545 T.L.M.
-
Mataupu 33
-
Ua moni upu a Nifae—Ua latou molimau ia Keriso—O i latou o e e talitonu ia Keriso o le a talitonu i upu a Nifae, ia o le a tutu e avea ma molimau i luma o le pa faamasino. E tusa o le 559–545 T.L.M.


text:
A tatou usiusitai i Ana poloaiga ma auauna atu i o tatou uso a tagata, ona avea lea o i tatou ma soo ua sili atu o Iesu Keriso.
O i tatou ua ulu ifo i le vai o le papatisoga ma mauaina le meaalofa o le Agaga Paia, ua osifeagaiga ua tatou naunau e tauave i o tatou lava luga le suafa o Iesu Keriso, pe i se isi faaupuga, ua tatou tautino atu i tatou lava o ni soo o le Alii. Tatou te faafouina lena feagaiga i vaiaso taitasi, a o tatou aai ma feinu i le faamanatuga, ma tatou te faatinoina lena tulaga o ni soo i le ala tatou te ola ai. O lena tulaga o ni soo, sa matagofie ona faatino i mea na faia talu ai nei i Mekisiko.
O se tautotogo matagofie mo nuu e toto ai laau aina suamalie i Mekisiko i matu. Sa matua fua tele laau ‘aina, ma sa maualuga foi le faamoemoe mo se seleselega faamanuiaina. Ua uma ona i ai fuafuaga o le a totogi uma nonogatupe, faafou masini ua elea, ma laau ua autausagā, ma taulima matafaioi a le tagata lava ia e pei o pili a’oga mo tagata o le aiga. Na faia foi ni fuafuaga mo tafaoga faaleaiga. Sa i ai se uiga masani o le faamoemoe maualuga. Ona oo lea i se afiafi o se Aso Gafua i le taufaaiuiuga o Mati, sa agi mai se matagi o le taumalulu, ma sa amata ona toulu le kiona. Sa toulu pea le kiona seia aulia le tolu i le vaveao. Ona oo lea, a o gasolosolo ese atu ao, sa pau faafuasei le fua o le tau. O le po atoa ma le taeao po, sa faia ai taumafaiga uma e faasao ai sina vaega o fua o laau. Ae na le faamanuiaina. Ua malulu tele, ma sa ‘aisā uma le fuata. O le a leai se seleselega e faatau atu i lena tausaga. Na fotuai mai le Aso Lua ma le le fiafia ma le lotovaivai i le galoma atu o fuafuaga matagofie, faamoemoega, ma miti o le aso ananafi.
Sa ou mauaina se imeli e uiga i le taeao o le Aso Lua mai ia Sandra Hatch, le faletua o John Hatch, a o fesoasoani muamua i le au peresitene o le Malumalu o Colonia Juárez Chihuahua. Ou te lau atua ni vaega o lena imeli: “Na vave ala a’e John pe tusa o le 6:30 e alu i le malumalu e vaai pe tatau ona le faataunuuina le sauniga i le taeao nei. Na toe sau ma fai mai, e leai se kiona o to’a i le mea e paka ai taavale, o lea na fai ai le tonu o le a ma o. Sa ma manatu atonu e i ai ni tagata faigaluega e leai ni faatoaga laau aina o le a o mai, ma o le a mafai ai ona tuu uma le au fai galuega i le sauniga. … E ese le faagaeetia i le vaai atu ua o mai alii, sau lea ma lea. Na o mai, ae leai se moe i le po atoa, i le tau mafaufau i le fuata ua mou atu. … Sa ou matauina i latou i le taimi o la matou fonotaga sauniuni, sa faigata ona pupula mata. Ae nai lo le faapea sa i ai se ‘alofaga lelei e le o mai ai, sa latou o mai. Ma e 38 tagata sa i ai i le sauniga (na tumu)! O se taeao faagaeetia mo i ma’ua, ma sa ma faafetai atu i le Tama Faalelagi mo tagata lelei o loo faia o latou tiute, tusa lava po o le a le mea e tupu. Sa faapitoa lo’u mauaina o le agaga iina i lena taeao. Ou te talitonu na fiafia o Ia i le silafia matou te alolofa i Lona maota ma o se nofoaga lelei e i ai i se taeao faigata faapena.”
E le muta ai iina le tala ma o le mea moni, e faifai pea.
O le toatele lava o i latou na le aoga a latou faatoaga laau aina, sa i ai ni o latou fasifanua e toto ai nisi laau mo le vaitau, e pei o polo feu po o pi. E mafai ona maua se tupe i nei laau, e lava e ola ai seia aulia le isi fuata o togalaau ‘aina. Peitai, sa i ai se isi uso lelei ma sona aiga laiti, sa lei i ai se isi fasi fanua ma sa leai se tupe maua i le tausaga. Sa vaai atu isi tagata o le nuu i le tulaga pagatia o lenei uso, ma sa latou galulue lava latou ma faaalu a latou tupe, e faatulaga se fasi fanua, faaaoga a latou lava masini e tapena ai le fanua, ma tuu atu mo ia ni polo feu e toto.
Ou te iloa tagata ia sa faatoa ou ta’ua. O le iloaina o i latou, sa ou le te’i ai i le mea sa latou faia. Ae mo i latou e le silafiaina i latou na, atonu o le a faia fesili nei e lua, e amata uma i le upu pe aisea. Aisea o le a o mai ai i le malumalu e fai o latou tiute ma galulue, ae e lei momoe i le po atoa, ae ua iloa ua leiloloa uma le vaega tele o la latou tupe maua mo le tausaga atoa? Aisea o le a latou faaaogaina ai mea ua ‘uti’uti nei, ma punaoa ua matuai taua i le taimi nei e fesoasoani ai i se tasi ua matuai manaomia le fesoasoani, ae o la foi e feagai i latou ma tulaga faigata tautupe?
Afai e te malamalama i le uiga o le avea o se soo o Iesu Keriso, ona e silafia lea o le tali i nei fesili e lua.
O le osia o le feagaiga ia avea o se soo o Keriso, o le amataga lea o se faagasologa i le olaga atoa, ma e le faigofie i taimi uma le ala. A tatou salamo i a tatou agasala ma taumafai e fai le mea e finagalo o Ia tatou te faia, ma auauna atu i o tatou uso a tagata e faapei ona Ia finagalo ai, o le a mautinoa lava lo tatou avea ai e faapei o Ia. O le avea e faapei o Ia, ma tasi ma Ia o le sini maualuga lea ma le faamoemoega—ma o le faauigaga moni lea o le soo moni.
E faapei ona fesili le Faaola i Ona soo ina ua asiasi atu o Ia i le konetineta o Amerika, “O lea, o a ituaiga o tagata e tatau ona outou i ai?” Ona tali lea o Ia i Lana fesili, sa Ia fetalai, “E moni ou te fai atu ia te outou, e pei lava o au nei” (3 Nifae 27:27).
O le avea e faapei o le Faaola e le o se galuega faigofie, aemaise i le lalolagi o loo tatou ola ai. Tatou te feagai ma faalavefau ma faigata i aso uma o o tatou olaga. E i ai le mafuaaga o lena mea, ma o se tasi o faamoemoega autu o le olaga nei. A tatou faitau i le Aperaamo 3:25, “Ma o le a tatou tofotofoina ai i latou, e vaai pe latou te faia mea uma o soo se mea e poloaiina ai i latou e le Alii lo latou Atua.”
O nei suega po o tofotofoga e eseese i natura ma le tele. Ae e leai se tasi o le a tuua lenei olaga e aunoa ma le ui atu ai. O le tele lava, tatou te vaai i tofotofoga e pei o le le aoga o se fuata po o le leai o se galuega, o le oti o sē pele, ma’i, faaletonu i le tino, mafaufau po o lagona, mativa, po o le leai o ni uo. Peitai, e oo lava i le mauaina o faamoemoega aoga, e mafai lava ona aumai ai ma ona tulaga matautia o le faamaualuga e le matineia, lea tatou te faananau atili ai i mamalu o le lalolagi nai lo le faaneetaga o le lagi. E mafai ona aofia ai le lauiloa faalelalolagi, aloaia i tulaga lautele, gafatia tele faaletino, taleni faafaatufugaga po o taaloga, manuia, ma le tamaoaiga. E faatatau i nei tofotofoga, atonu e i ai nisi o i tatou e i ai ni lagona e pei o ia na faaalia e Tevye i le Ili Fagufagu i luga o le Taualuga: “Afai e fetuuina ‘oa, talosia ia fasimate faatasi ai ma au e le Atua ma ia ou le toe ola mai lava!”1
Ae o tofotofoga ia na ta’ua mulimuli, e ono sili atu ona taufaamata’u ma matautia ma sili atu ona faigata ona faatoilalo nai lo isi na ta’ua muamua. O le a atiina ae lo tatou avea ai ma soo, ma e le faamaonia i ituaiga o tofotofoga tatou te feagai ae o le ala na tatou onosaia ai. Pei ona sa aoaoina ai i tatou e Peresitene Eyring: “O lea, o le tofotofoga aupito sili o le olaga o le vaai lea pe o le a tatou faalogo ma usitai i poloaiga a le Atua i le lotolotoi o afā o le olaga. E le o le onosaia o afā, ae o le filifili o le mea tonu a o tulai mai tofotofoga. Ma o le mala o le olaga o le toilalo lea i lena tofotofoga, ma toilalo ai e toe foi atu ma le mamalu i lo tatou aiga faalelagi” (“Saunia Faaleagaga: Vave Amata ma Ia Mausali,” Liahona, Nov. 2005, 38).
O au o se tamamatua mitamita o fanau a fanau e 23. E le uma lava lo latou faaofoina o a’u i lo latou malamalama i upumoni o le faavavau, e ui lava i le laiti o o latou tausaga. A o ou sauniuni mo lenei lauga, sa ou fesili atu ia i latou taitoatasi e auina mai ia te au se faauigaga puupuu po o le a le uiga ia i latou o le avea ma soo po o sē mulimuli ia Iesu Keriso. Sa ou mauaina uma ni tali matagofie mai ia i latou uma, ae ou te fia faasoa atu na o le tali lenei mai ia Peniamina e valu tausaga le matua: “O le avea ma soo o Iesu Keriso o lona uiga o le avea o se faataitaiga. O lona uiga, o le avea o se faifeautalai ma sauniuni e avea o se faifeautalai. O lona uiga o le auauna atu i isi. O lona uiga e te faitauina tusitusiga paia ma fai au tatalo. O lona uiga, e te tausia ia paia le Sapati. O lona uiga, e te faalogo i uunaiga a le Agaga Paia. O lona uiga, e te alu i le lotu ma alu i le malumalu.”
Ou te ioe i le tali a Peniamina. O le avea ma soo o lona uiga o le faia ma le avea ai. A tatou usiusitai i Ana poloaiga ma auauna atu i o tatou uso a tagata, ona avea lea o i tatou ma soo ua sili atu o Iesu Keriso. O le usiusitai ma le gauai atu i Lona finagalo, e aumaia ai le mafutaga ma le Agaga Paia, faatasi ai ma na faamanuiaga o le filemu, olioli, ma le saogalemu lea e i ai pea lava i le sui lona tolu o le Aiga Atua. Ma e leai lava se isi auala e mafai ai ona maua. O le tulaga aoao, o le gauai atoatoa atu i Lona finagalo e fesoasoani ia i tatou e avea ai faapei o lo tatou Faaola. Ou te toe fai atu, o le avea e faapei o Ia ma tasi ma Ia, o le sini maualuga lea ma le faamoemoega—ma o le mea moni, o le faauigaga lea o le avea ai ma soo.
O le avea ma soo o le mea lea na ou vaai o faatino i le Malumalu o Colonia Juárez ma ona laueleele taulalata ane, a o toe faamautu e uso ma tuafafine i le faatuatua a latou tautinoga i le Atua ma i le tasi ma le isi, e ui lava i mafatiaga faamomoiloto.
Ou te molimau atu a tatou usiusitai i Ana poloaiga, auauna atu i isi, ma gauai atu o tatou manao i Lona finagalo, e moni lava, o le a avea i tatou ma Ona soo moni. Ou te molimau atu ai i le suafa o Iesu Keriso, amene.


text:
Su e le tiamaa le faili a le RSA i le pueina o a latou pese
Ua faaulu le tagi a le aufaipese lauiloa o le Tiamaa mai Toamua e faasaga i le pulega ma le faili a le RSA mo le tapueina o a latou pese ma faatau atu i le atunuu lautele.
O lo o i Samoa i le taimi nei le taitai o le aufaipese o le Tiamaa, le susuga Nuualiitia Fafo Aulalo mo feutagaiga ma le latou loia. Na faaalia e Nuualiitia, e pe a ma le 10 a latou fatuga na pueina i kaseti ma CD e le faili a le RSA ma faatauina atu e le gata I Samoa ae faapea foi i tagata Samoa o lo o alala I atunuu I fafo. E pei ona silafia, o totino o le aufaipese o le Tiamaa e aofia ai Nuualiitia Fafo Aulalo, o lona uso o Fale Aulalo ma le susuga Pagamalie Iopu Faivalu ma o le tele o a latou fatuga i le vaitaimi na faatoa amata ai, sa pueina i le uaealesi faasalalau o le 2AP.
O le aso la ananafi na asiasi atu ai Nuualiitia ma Pagamalie i le 2AP e saili ni kopi o ia pesega tuai na pueina i le vaitaimi ae lei faaaogaina ni kitara e alu i le uila, ina ia faamaonia ai le latou mau i le faamasinoga. O lo o molimau mo le Tiamaa nisi o alii faasalalau iloga sa faigaluega ai i le 2AP i lena vaitaimi, le tofa Apulu Laneselota Polu ma le tofa Vaasiliega Iupati Lagaaia lea o lo o faigaluega lava i le 2AP e oo mai lava i le taimi nei.
O le vaiaso fou o le a amata faagasolo ai lea mataupu i le faamasinoga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Silia 30,000 tagata sosola ona o le mu
AP - E silia i le toa 32,000 le aofai o tagata mai le aai o Waldo i Colorado ua sosola ese mai o latou fale, ona o le malosi tele o le sosolo o le mu lea o loo faatamaia ai le vaomatua o le aai, lea na amata mai i le Colorado Springs ma i’u ina faaleagaina ai fale o le toatele o aiga.
O loo galulue le vaega tinei mu mo le faatamaia o le afi, ae ua mafai foi ona asia e le alii peresetene o le malo tele o Amerika le aai, mo le mataituina o mea ua faaleagaina aemaise ai soifua ua aafia.
Na faaalia e le taitai o le vaega tinei mu a le aai le faasoloatoa o le latou tautua i le aso ma le po, i le taumafai lea e faaumatia le afi, ma o loo maitauina le faaletonu o le tau i le taimi nei i le aai, ma o loo fesoasoani malosi i le faataapeina atu o le afi i isi nofoaga o togavao ma atili sosolo ai le mu, ma ua faamaonia mai i ripoti le i ai o nisi ua maliliu.
I se ripoti mai le falemai i Colorado sa taua ai le oo atu o tagata e toa 20 mo togafitiga ona o manu’a ua aafia ai, ona o aafiaga e mafua mai i le malosi o le asu o le afi.
Na faia foi se saunoaga mai le kovana o le aai ia John Hickenlooper i le tulaga pagatia ua i ai le afi, ma uafoliga mai o se ata tifaga o loo maimoa i ai tagata i le mea o loo tupu, ma ua lagona ai foi le fefe.
‘Faapea nisi e le moni peita o se taimi muamua lea ua ou va’ai ai i se mu uiga ese talu ona ou ola mai.” o tala ia a isi tagata.
Ua iloga mai i aga a tagata feoa’i i alatele e sosola ese mai lea a’ai, le mafiafia o le asu ua ufitia ai so’o se vaipanoa o Colorado Springs. Ua ufitia e nisi o latou gutu ma isu i mitiafu ina ia mafai ona manava i se ea mama mai le asu ma le efuefu i le ea. Ua taofia fo’i feoa’iga i le alatele i le va o setete numera 25, ma e o’o mai lava lea alatele i lea a’ai.
Ua fa’ailoa mai e nisi, “E tusa ma le itula pe sili atu fo’i o taumafai e kava se maila e tasi i luga o le alatele, ona ua matua pisi na’ua feoa’iga i ta’avale, ua leiloa atu se a’ai ma ni moli i le mafiafia o le asu.” O se tala lea a Hillory Davis, 22 tausaga le matua i le vaega o tusitala a le BBC.
I se saunoaga a le ali’i Pule o le Tinei Afi i Colorado Springs, lea fo’i ua leva ona galulue lana vaega i le tineia o lenei mu tele, sa ia fa’ailoa mai ai ile BBC lava, “O le afi lenei e foliga mai o se afa tele ua sasao fa’aafi, ma ua faigata na’ua ona tineia e le aofa’iga o tatou tinei mu o i ai!”
O le a’ai lea, o le tasi lea a’ai tele e lua o Colorado ma e i le itu i matu i saute o le latou alatele e feso’ota’iga ai ma setete tua’oi. O le a’ai lea ua iloga ona e fa’atuina ai le Nofoaga fa’apitoa e a’otauina ai ave va’alele a le Eafosi po’o le Fuava’alele a le Malo Tele.
I le tala mai i le taeao ananafi, ua fa’ailoa mai ua mae’a i ai le afi i le tusa ma le 10 eka o lea nofoaga a le Eafosi ma ua silia ma le 2,100 tagata ua mae’a fa’atula’ia mai totonu o lea nofoaga a le Fuava’alele i le po lava e tasi.
Ua ‘au’au fa’atasi nei le Fuava’alele i ana tagata tinei afi ma le ‘au tinei afi a lea setetee taofia ma tineia le afi ae le’i o’o tele atu i nisi nofoaga i totonu o le latou lotoa. I nisi vaega lava o Colorado ua fa’ailoa mai i High Park ua silia ma le afa ua mae’a ona mu, peita’i e to’alaiti mamao aiga ua mae’a fa’atula’ia mai lea itu o le setete nai lo Colorado Springs.
saunia Leua Aiono Frost
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Volipolo o le Pasefika
Manumalo ‘au volipolo Amerika Samoai le ulua’i Ta’amilosaga Ipu o le Pasefika
O se ulua’i liki volipolo lenei ua fa’atautaia i le tatou malo e auai mai ai ni ‘au a nisi o malo o le Pasefika, ma ua fa’aigoaina ai fo’i e le ASVBA lea liki, o le Liki Volipolo a le Pasefika e sailia ai se siamupini o le sisigafu’a Amerika Samoa 2012.
Peita’i, mai fa’ai’uga ua mae’a fa’apineina ma fa’amau fa’ailoga fo’i, ua tula’i mai ai, ua tulaga ese le fa’atautaiga o le ta’aloga Volipolo i totonu o le tatou malo, aua e manumalo uma lava tatou ‘au voli i vaega uma sa tauva ai i lea liki.
Muamua o le vaega o Tama’ita’i:
Na o’o lava le taumafai o le au volipolo malosi mai le konetineta o Ausetalia i le sailiga o le Ipu mo ‘Au a Tama’ita’i ina ua latou manumalo a’ia’i i le ‘au malosi mai Samoa o le “Puatausaga Girls.” Na mua’i faia’ina i latou i le Puatausaga i le seti muamua, peita’i, na toe fa’sagatonu loa le latou ‘au ma ua to’a fo’i e faia latou peleni masani o le ta’aloga, na toe fiu loa le Puatausaga e saili se manumalo mulimuli ane i seti e lua. O a’i o le ta’aloga lea sa tula’i mai: 13-15, 1-12, 15-13. Malolo lelei mai ai loa i latou e tatali le fetauiga a le Amouli Girls ma le taumafai Girls mai Pava’ia’i. Na muamua fo’i faia’ina Amouli i lea fetauiga, ae mulimuli ane manumalo i a latou seti e lua mulimuli ma maua ai le fa’ai’uga e fetaui i latou ma le Sonyx i le sailiga o le siamupini mo le Ipu a Tama’ita’i.
O le ta’aloga vevela lea fetauiga ina ua o’o i le taimi atofa e fa’amae’a ai le ta’amilosaga fa’avaomalo i le itupa o tama’ita’i i le fale ta’alo lava o Tafuna sa fa’atautaia ai i aso e lua o le Sisigafu’a 2012.
Peita’i na ‘ese fo’i le lagona o tama’ita’i o le moafanua, e le’i tu’ua lava se avanoa i si ‘au masi’i mai, ae na fana uma lava le malo e Amouli ma latou maua ai seti e lua o le sailiga i le siamupini 2012 le Ipu a le Pasefika Volipolo Tama’ita’i, lea ua fa’asima nei i Amouli, Falelima i sasa’e. O ‘ai o lea ta’aloga e 15-12, 15-13.
Mai le vaega a le “Kuini” lea e masani ona “Kuiga” sa fetaui ai le ‘au masi’i mai Samoa o Kuini fo’i, ae fetaui ma le a’u fa’atali a tatou fo’i Kuini i ‘inei, e le’i tele i se pito, matua u’u mai le Kuiga o si ‘au masi’i mai, ma solipala i lalo, leai se manumalo na tu’u i ai e Kuiga Amerika Samoa. Sole, o le tou tausaga lava lenei! Sa tatau ona fa’amau le mea lea i se fa’aipoipoga a se tasi aua o lea sa ta’a le fili i le laueleele o le “Motu o Fiafiaga.”
O le vaega o Kuini nei sa latou faia lea taua mata’utia, o Kuini mai le Falelima i Sasa’e. Ioe le mafaufau ua tali tutusa lava o outou togi ma Kuini o le Falelima i Sisifo lea sa matua afulelea i le Sisiva i le mugala mo so outou ‘ai e ala i fa’afiafiaga mo le maimoaga a le mamalu o vala’aulia ma le malo atoa i le “Malae o Tala o Lupelele.”
Lea na fa’alua lava ona fa’ava’aia nai Kuini mai Samoa i lo latou malolosi ma le ta’uta’ua ua i ai nei, ina ua latou manumalo i le seti muamua e 15-9, 15-13. Kailo pe toe sau le Kuini lea ua se’ia atoa ma lona Kuiga i lenei tausaga.
O le vaega o tamaiti ta’a’alo e lalo ane o le 19 tausaga na fetaui ai lava tatou ‘au laiti nei e lua. Ua va’aia lava le tulaga lelei o lenei fa’agatama i le tatou atunu’u, ona o le vave fo’i ona kolenia o ta’a’alo a le fanau talavou ia, a’o le’i o’o ina ta’a’alo i ‘au matutua po’o A Team a le Volipolo.
O le ‘au malosi a le Sideout sa latou sipa ma le ‘au a le Filemu, ma ua iloga mai, o lo ua taumafai lava le Side Out ina ia latou maua le manumalo aua o a latou taumafaiga i lenei tausaga, o lo’o fa’ailo ai lo latou agaga alolofa atu i le latou uso ua maliu, Dominic Andrew Tautunuafatasi lea na latou lagomauina i lona oliolisaga tumau i le vaiaso na te’a.
Ua manumalo la le Side Out U19 i le liki o lenei sisigafu’a ina ua lua lava latou seti o manumalo ai i le Filemu i ‘ai e 15-13, 15-13.
O le fetauiga i le itupa o Ali’i ‘A Teams’ sa maua ‘au e ta’a’alo ai ina ua manumalo mai le Laumua o Tumua mai Samoa i lona fa’ato’ilaloina lea o le Tausala i a latou seti e lua i le tasi a le Tausala mai Samoa fo’i.
O ‘ai o lea fetauiga mata’ina e 13-15, 15-10, 15-11. Sauni mai ai loa le Laumua o Tumua po’o ai o Puatausaga mai Samoa ma Side Out o Amerika Samoa e manumalo. O se ta’aloga mata’ina fo’i lea ta’aloga, aua e tau fai tutusa le malolosi o ‘au, peita’i, na fa’atamala lava Puatausaga ma manumalo fa’alua ai fo’i le Side Out i a latou seti e lua, ma fa’asolo atu ai loa le Side Out mo le su’ega o le Ipu a le Pasefika i le Volipolo.
O ai o lea fetauiga e 15-9, 15-10 ma sa toe saunia ai loa le Laumua o Tumua mai Samoa ma le Side Out mai Amerika Samoa mo le sailiga o le siamupini. Na tolu lava seti na fili ai le siamupini o lenei tausaga, lea na manumalo ai le Side Out muamua i ‘ai e 15-13, faia’ina lea o i latou ia Laumua o Tumua i ‘ai e 14-15 ae toe manumalo ai i ‘ai e 15-9. Ona manumalo ai lea o le Side Out i le ta’amilosaga atoa a le vaega o Ali’i fa’atasi ai ma le vaega o tamaiti talavou e i lalo ane o le 19 tausaga, o se tausaga lava mo le Side Out le 2012.
E mata’ina le ta’aloga i le tou taga’i atu i ‘ai o le fetauiga lea, ma ua fa’afiafiaina lava le Komiti Fa’afoe o le ASVBA i lenei tausaga, ona o se liki sili lea ona tele ua latou fa’afoea, ae ua fa’afetai ua taunu’u mea uma sa momo’o i ai le loto o le susuga le Peresetene Pio Gaisoa ma le laulauatofi, ia manuia mea uma!
O lo ua i ai fo’i se fa’amoemoe ina ia so’o le fau ma le fau i lea tausaga, ma ia saga fa’aleleia ai pea le tomai o fanau i ta’aloga volipolo ma fa’asolo atu ina lelei fo’i se tatou ‘au fa’avaomalo e tofia mo ni ta’aloga i fafo i le lumana’i. Ua fa’ailoa mai e tusa ma le 300+ tagata sa auai e maimoaina nei ta’aloga i aso ta’itasi, ma o se tele lea ua sili na’ua talu ona faia ta’aloga o lenei tausaga.
Fa’afetaia fo’i ‘au uma mai fafo ona o lo latou sapaia mai o le fa’amoemoe i lenei liki volipolo fa’avaomalo o le Pasefika, ma ua fa’aalia fo’i le agaga fa’afetai tele o Josie Afu i le mamalu o ‘au ta’itasi uma sa auai i lenei tausaga, “fa’afetai ta’a’alo fa’atausala.”
saunia: Leua Aiono Frost
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Afai o le olaga ma lona saoasaoa nanativale ma le tele o le atuatuvale ua faafaigata ai ona e lagona le manao e olioli, ia atonu o se taimi lelei lenei e toe faatulaga ai mea e sili ona taua.
E maoae le tele o mea e mafai ona tatou iloa e uiga i le olaga i le suesueina o le natura. Mo se faataitaiga, e mafai e saienitisi ona vaai i lio o laau ma faia ai ni taumatematega poto e uiga i le tau ma tulaga na ola ae ai laau i le faitau selau ma le faitau afe o tausaga ua mavae. O se tasi o mea tatou te aoaoina mai le suesueina o le ola ae o laau o le, i le taimi o vaitau pe a manaia tulaga o le tau, e ola lelei laau i le vave e masani ai. Peitai, i vaitau e faalelelei tele ai tulaga o le tau, e tuai teisi le ola o laau ae tuuto atu lo latou malosi i elemene taua e manaomia e ola ai.
Atonu ua outou mafaufau nei, “Ia e manaia tele ma lelei ae o le a la le faiā ma le aveina o se vaalele?” Ia, sei ou tau atua.
Pe sa e i ai i totonu o se vaalele ma e aafia ai i se tulaga na e le mautonu lelei ai? O le mafuaaga masani o le le mautonu o le suia faafuasei o gaoioiga a le ea, lea e mafua ai ona faasaga i lalo po o luga le taumua o le vaalele, taumalua i autafa, ma taavilivili. E ui ina fausia vaalele ina ia talitalia ni le mautonu e ogaoga atu nai lo soo se mea e te oo i ai i se faigamalaga masani, ae e faapopoleina ai lava le pasese.
O le a se tou manatu o le a le mea e fai e pailate pe a feagai ma ni faafitauli? E ono mafaufau se tagata aoga faapailate, o le faateleina o le saoasaoa o se fuafuaga lelei lea aua o le a vave ai ona latou o ese mai le faafitauli. Ae atonu e le o le mea sao lena e fai. Ua malamalama lelei pailate atamamai, e i ai se saoasaoa e lelei atu e mafai ai ona feosofai i le faafitauli lea, o le a faapea ona tuuitiitia ai aafiaga le lelei o le faafitauli. Ma o le tele lava o taimi, o lona uiga o le faaitiitia o le saoasaoa. O le mataupu lava foi lea e tasi e faaaoga i patupatu i luga o se auala.
O lea la, o se fautuaga lelei le faalemu teisi, ia tumau pea i le ala, ma taulai atu i mea e taua pe a feagai ma ni tulaga faigata.
O Le Saoasaoa o le Olaga i Aso Nei
O se lesona faatauvaa lenei ae taua e tatau ona aoaoina. Atonu e foliga mai e lelei pe a tuu i tulaga o laau po o taimi e le mautonu ai, ae o se mea e ofo ai le faigofie ona le amanaia o lenei lesona pe a oo mai i le faaaogaina o nei mataupu faavae i o tatou lava olaga i aso uma. A maualuga le tulaga o le atuatuvale, pe a oo mai puapuaga, pe a feagai ma faalavelave, e masani lava ona tatou taumafai e alualu ai lava i lena faiga atuatuvale, pe faatelevaveina foi, ma le manatu, o le tele lava o lo tatou faanatinati, o le sili atu foi lea.
O se tasi o uiga o le olaga i aso nei e foliga mai o loo tatou minoi i se saoasaoa faateleina, e ui lava ina tatou feagai ma tulaga le mautonu po o mea faalavefau.
O le mea faamaoni lava; e sili atu le faigofie o le i ai o ni gaoioiga e faapisi ai. E mafai uma lava ona tatou mafaufau i se lisi o mea e fai o le a faapea ona lofituina ai a tatou fuafuaga faataatitia. Atonu foi e manatu nisi o lo latou taua faaletagata lava ia e faalagolago lea i le uumi o a latou lisi o mea e fai. Latou te faatumulia avanoa o o latou taimi i lisi o fonotaga ma mea laiti—e oo lava i taimi o le tele o le gasu ma le lelavā. Ona o lo latou faafaigataina le talafeagai o o latou olaga, e masani ai ona latou lagonaina le tele o le ita, tau leai se fiafia, ma itiiti se lagona faatauaina o o latou olaga.
Fai mai o soo se amioga lelei lava, a soona fai foi, e mafai ona avea ma mea leaga. O le soona fai o fuafuaga o o tatou aso, o le a mautinoa lava le aafia ai i lenei agasala. E i ai le taimi e mafai ai ona avea mea tatou te ausia ma faalavefau, ae avea faamoemoega ma ni mea faasalavei.
O Le a la le Tali?
O le tagata atamai na te malamalama ma faaaoga lesona mai li’o o laau ma faafitauli o le ea. Latou te tetee i le faaosoosoga o le lāvea i totonu o le nanati fitivale o le olaga i aso uma. Latou te mulimuli i le fautuaga “E tele atu mea e uiga i le olaga nai lo le faateleina o lona saoasaoa.” 1 O le aotelega, latou te taulai atu i mea e sili atu ona taua.
Na aoao mai Elder Dallin H. Oaks, i se konafesi aoao lata mai nei, “E ao ona tatou tuuese nisi o mea lelei ina ia filifili ai mea e lelei tele pe sili atu le lelei aua latou te atiina ae ai le faatuatua i le Alii o Iesu Keriso ma faamalolosia ai o tatou aiga.” 2
O le sailiga mo mea e sili ona lelei e mautinoa lava le oo atu ai i mataupu faavae autu o le talalelei a Iesu Keriso—o upumoni faigofie ma le matagofie ua faaalia mai ia i tatou e se Tama o i le Lagi agalelei, faavavau, ma silafia mea uma. O nei aoaoga faavae ma mataupu faavae autu, e ui lava ina faigofie ona malamalama i ai se tamaitiiti, ae e aumaia ai tali i fesili e sili ona faigata o le olaga.
E i ai se matagofie ma le manino lea e oo mai i le faafaigofie [o a tatou fuafuaga faataatitia] lea e i ai taimi tatou te le talisapaiaina ona o lo tatou mananao tele i tali faigata.
Mo se faataitaiga, e lei leva ona malaga faataamilo i le lalolagi le au feoai i le vateatea ma le au suesue vateatea a Rusia, ae latou iloa e le ola peniutu i le vateatea. O lea na galulue ai loa nisi o tagata atamamai e foia le faafitauli. E faitau afe itula ma faitau miliona tupe na alu ai, ma o le iuga, sa latou gaosia ai se peni e mafai ona ola i soo se nofoaga, i soo se tau, ma e toetoe lava o luga o soo se mea. Ae na faapefea ona taulimaina e le au feoai i le vateatea ma le au suesue vateatea a Rusia seia oo ina foia le faafitauli? Sa latou faaaogaina lava se penitala.
E faapea se faamatalaga a Leonardo da Vinci sa siiina mai “E sili mamao ai lava se taumafaiga faigofie.” 3 A tatou vaai i mataupu faavae autu o le fuafuaga o le fiafia, le ata o le faaolataga, tatou te iloa ai ma talisapaia lona manino ma lona faigofie, le mataina ma le matagofie o le atamai o lo tatou Tama Faalelagi. O lona uiga o le liliu atu o o tatou ala i Ona ala o le amataga lea o lo tatou atamai.
O Le Mana o Mea Faavae
O le tala na faamatalaina i le faiaoga lauiloa o le lakapi o Vince Lombardi, sa i ai sa na gaoioiga masani e faia i le aso muamua o le koleniga. Na te uuina i luga se polo lakapi, faaali atu i le au taaalo na taaalo i le taaloga mo le tele o tausaga, ma faapea atu, “Alii, … o le polo lakapi le mea lenei!” Sa talanoa e uiga i lona telē ma lona foliga, le auala e mafai ai ona kiki, uu, po o le pasiina foi. Na te aveina le au i le malae gaogao ma fai atu ia i latou, “O le malae lakapi le mea lenei.” Na te faasavalia faataamilo i latou, a o faamatalaina atu lona telē, o foliga, o tulafono, ma le faiga o le taaloga. 4
Na iloa lelei e lenei faiaoga e oo lava i nei tagata taaalo talenia, ma o le mea moni o le au atoa, na pau lava le auala e avea ai ma ni tagata taaalo maoae o le iloa lelei lea o vaega faavae o le taaloga. E mafai ona latou faaaluina o latou taimi e faataitai ai ni taga faigata faatogafiti, ae sei iloga lava latou te malamalama lelei i vaega autu o le taaloga, ona faatoa mafai lea ona avea i latou ma se au siamupini.
Ou te manatu o le toatele o i tatou e malamalama lelei i le taua o vaega autu. Ae o nisi taimi e faalavelavea ai i tatou e le tele naua o mea e foliga mai e sili atu ona faatosina.
O tusi ma mea e lomiaina, o ala o faasalalauga eseese ma le tele, o meafaigaluega faaeletonika ma masini faaeletonika ninii—e aoga uma lava pe a faaaoga tatau—e mafai ona avea ma ni maagao ogaoga po o nofoaga e le i ai se alofa i le tuua toatasi.
Peitai i le totonugalemu o le anoanoai o leo ma filifiliga, o loo faatalitali mai le Tagata lotomaulalo o Kalilaia ma ona aao o loo faaloaloa mai. O Lana savali o se savali faigofie: “Sau, ma mulimuli mai ia te a’u.” 5 Ma e le fetalai mai o Ia i se masini malosi faaleotele leo ae o se leo malu ma le itiiti. 6 E faigofie lava ona le iloa le savali faigofie o le talalelei i le totonugalemu o le tele o faamatalaga e taia ai i tatou mai itu uma o le lalolagi.
O tusitusiga paia ma afioga tulei a perofeta soifua o loo faamamafa mai ai mataupu ma aoaoga faavae autu o le talalelei. O le mafuaaga tatou te foi atu ai i nei mataupu faavae, i aoaoga faavae mama, aua o le faitotoa lea i upumoni e loloto le taua. O faitotoa ia i aafiaga e sili ona taua lea na semanu e le mafai ona oo i ai lo tatou malosi e malamalama ai. O nei mataupu faavae faigofie o le ki lea i le ola fiafia faatasi ma le Atua ma tagata. O ki ia e matala ai pupuni o le lagi. Latou te taitai atu i tatou i le filemu, olioli, ma le malamalama ua folafola mai e le Tama Faalelagi i Ana fanau o e faalogo ma usitai ia te Ia.
Ou uso e ma tuafafine pele, o le a lelei mo i tatou le o lemu teisi, faaauau i le saoasaoa e sili ona fetaui ma o tatou tulaga, taulai atu i mea e taua, ea i luga o outou fofoga, ma iloa moni atu ai i mea e sili ona taua. Ia tatou magafagafa i mataupu faavae ua tuuina mai e lo tatou Tama Faalelagi i Ana fanau, o le a faapea ona faatuina ai se faavae o se olaga faaletino faamanuiaina ma tamaoaiga i folafolaga o le fiafia e faavavau. O le a aoaoina ai foi i tatou ina ia faia “nei mea uma … i le poto ma le auauai lelei; aua e le tatau ona [tatou] taufetuli saoasaoa atu nai lo le malosi [ua tatou maua]. Ae e talafeagai ai ma le atamai ona [tatou] filifiliga, [ma] ina ia … manumalo ai i le taui.” 7
Uso e ma tuafafine, o le faia ma le maelega o mea e sili ona taua, o le a taitai atu ai i tatou i le Faaola o le lalolagi. O le mafuaaga lena “tatou te tautalatala ai ia Keriso, tatou te olioli ia Keriso, tatou te tala’i atu Keriso, tatou te vavalo atu foi ia Keriso, …ina ia [tatou] iloa le mea [tatou] te faamoemoe ai mo le faamagaloina o a [tatou] agasala.” 8 I le faigata, fenumiai, ma le vevesivale o le olaga i aso nei, o le auala lenei e “sili atu le lelei.” 9
O a la mea e taua?
A o tatou liliu atu i lo tatou Tama Faalelagi ma saili atu mo Lona atamai e uiga i mea e sili atu ona taua, tatou te aoaoina pea lava pea le taua o sootaga autu e fa: ma lo tatou Atua, ma o tatou aiga, ma o tatou uso a tagata, ma i tatou lava. A o tatou iloiloina o tatou lava olaga ma se mafaufau naunautai, o le a tatou iloa ai vaega na tatou o ese mai ai mai le auala e sili atu le lelei. O le a matala mata o lo tatou malamalama, ma o le a tatou iloa mea e tatau ona fai e faamama ai o tatou loto ma toe faatulaga ai o tatou olaga.
Muamua, o la tatou sootaga ma le Atua e aupito sili ona paia ma taua. O i tatou o Ana fanau agaga. O Ia o lo tatou Tama. E finagalo o Ia ia tatou fiafia. A o tatou saili atu mo Ia, a o tatou aoao i Lona Alo o Iesu Keriso, a o tatala atu o tatou loto i uunaiga a le Agaga Paia, o le a atili mausali ma saogalemu ai o tatou olaga. Tatou te oo i le filemu, fiafia, ma le faamalieina sili atu a o tatou faia mea e sili e ola ai e tusa ma le fuafuaga e faavavau a le Atua ma tausi Ana poloaiga.
Tatou te faaleleia atili lo tatou sootaga ma lo tatou Tama Faalelagi e ala i le aoao ia te Ia, e ala i le talanoa ma Ia, e ala i le salamo ia tatou agasala, ma e ala i le mulimuli ma le naunautai ia Iesu Keriso, aua “e le alu atu lava se tasi i le Tama, ae e ala atu ia [Keriso].” 10 Ina ia faamalosia lo tatou sootaga ma le Atua, tatou te manaomia nai taimi anoa e na o i tatou ai ma Ia. O le taulai atu ma le filemu i tatalo patino i aso uma ma le suesueina o tusitusiga paia, ia taumafai e le aunoa ia agavaa mo se pepa faataga o aoga pea o le malumalu—o nisi nei o teugaoa atamai o o tatou taimi ma taumafaiga ia latalata atili atu ai i lo tatou Tama Faalelagi. Ia tatou usitai i le valaaulia a le faisalamo: “Ina soia, ma ia outou iloa o a’u lava o le Atua.” 11
O le tatou sootaga autu lona lua, o le sootaga ma o tatou aiga. Talu ai “e leai lava se tulaga faamanuiaina e mafai ona suitulaga i le toilalo” 12 iinei, o lea e tatau ai ona ave la tatou faamuamua maualuga i o tatou aiga. Tatou te fausia ni sootaga loloto ma le agalelei faaleaiga i le faia faatasi o mea faigofie, e pei o taumafataga faaleaiga, ma afiafi faaleaiga, ma le tau lava o le faia o ni gaoioiga malie. I sootaga faaleaiga o le sipelaga moni o le alofa o le t-a-i-m-i, taimi. O le faaavanoa o le taimi mo le tasi ma le isi o le ki lea i le nofo lelei o le aiga. Tatou te talanoa faatasi o le tasi ma le isi, nai lo le [talanoa] e uiga i le tasi ma le isi. Tatou te aoao mai le tasi ma le isi ma tatou te talisapaia o tatou eseesega faapea foi ma mea tatou te tutusa ai. Tatou te faia se sootaga paia o le tasi ma le isi a o tatou o atu faatasi i le Atua e ala i tatalo faaleaiga, suesueina o le talalelei, ma tapuaiga i Aso Sa.
O le sootaga taua lona tolu o loo ia i tatou o le sootaga ma o tatou uso a tagata. Tatou te fausia lenei sootaga ma le tagata e toatasi i le taimi—i le nofouta i manaoga o isi, auauna atu ia i latou, ma le tuuina atu o o tatou taimi ma taleni. Sa faagaeetia au e se tuafafine e toatasi o lē sa feagai ma luitau o le soifua matua ma gasegase, ae sa filifili e ui lava e le tele ni mea e mafai ona ia faia, ae e mafai ona ia faalogo atu. Ma o vaiaso uma lava e na te vaavaai ai mo tagata o foliga mafatia pe lotovaivai, ma na te faaaluina le taimi e faatasi ai ma i latou, e faalogo atu [ia i latou]. Sa avea o ia ma se faamanuiaga maoae i olaga o le toatele o tagata.
O le sootaga taua lona fa o le sootaga ma i tatou lava. Atonu e foliga o se mea e ese lava le mafaufau le i ai o se sootaga ma i tatou lava, ae e i ai. O nisi tagata e le fiafia ia i latou lava. Latou te faitioina ma ta’u faatauvaaina i latou lava i le aso atoa seia oo ina latou feita ia i latou lava. Sei ou fautua atu ia e tuuitiitia le nanativale ae ia faaalu sina taimi faaopoopo itiiti e te faamasani lelei ai ia te oe lava. Savalivali i le siosiomaga, vaavaai mo se la oso, fiafia i foafoaga a le Atua, mafaufau loloto i upumoni o le talalelei toefuataiina, ma sue po o a o latou uiga ia te oe lava. Aoao e vaai ia te oe lava e pei ona silasila le Tama Faalelagi ia te oe—o Lona afafine po o le atalii faapelepele ua i ai ni gafatia faalelagi.
Olioli i le Talalelei Mama
Uso e ma tuafafine, ia tatou atamamai. Ia tatou liliu atu i vai manino o aoaoga faavae o le talalelei toefuataiina a Iesu Keriso. Ia tatou tofo ma le olioli i ai i lo latou faigofie ma le malamalama. Ua toe matala le lagi. Ua toe i ai le talalelei a Iesu Keriso i le lalolagi, ma o ona upumoni faigofie o ni vaipuna e tele o le olioli!
Uso e ma tuafafine, ioe o loo i ai le mafuaaga tele e olioli ai. Afai o le olaga ma lona saoasaoa nanativale ma le tele o le atuatuvale ua faafaigata ai ona e lagona le manao e olioli, ia atonu o se taimi lelei lenei e toe faatulaga ai mea e sili ona taua.
O le malosi e le oo mai mai gaoioiga fitivale ae e oo mai i le faatulaga i luga o se faavae mautu o le upu moni ma le malamalama. E oo mai i le tuuina atu o o tatou taulaiga ma taumafaiga i aoaoga faavae autu o le talalelei toefuataiina a Iesu Keriso. E maua mai le gauai atoatoa atu i mea o le lagi ia e sili ona taua.
Ia tatou faafaigofie teisi o tatou olaga. Ia tatou faia suiga e tatau ai e toe faatulaga ai o tatou olaga i le matagofie faagaeetia o le ala faigofie ma le faatauvaa o le avea ma se soo Kerisiano—o le ala lea e tau atu i taimi uma i se olaga tauaogaina, fiafia, ma le toafilemu. Ou te tatalo atu ai i nei mea ma tuuina atu ai a’u faamanuiaga, i le suafa paia o Iesu Keriso, amene.
Show References
-
1. Mahatma Gandhi, i le Larry Chang, Wisdom for the Soul (2006), 356.
-
2. Dallin H. Oaks, “Lelei, Lelei Tele, Lelei Silisili,” Liahona, Nov. 2007, 104, 105.
-
3. Leonardo da Vinci, i le John Cook, comp., The Book of Positive Quotations, 2nd ed. (1993), 262.
-
4. Vince Lombardi, i le Donald T. Phillips, Run to Win: Vince Lombardi on Coaching and Leadership (2001), 92.
-
5. Luka 18:22.
-
6. Tagai 1 Tupu 19:12.
-
7. Mosaea 4:27.
-
8. 2 Nifae 25:26.
-
9. 1 Korinito 12:31; Eteru 12:11.
-
10. Ioane 14:6.
-
11. Salamo 46:10.
-
12. J. E. McCulloch, Home: The Savior of Civilization (1924), 42; tagai foi i le Lipoti o le Konafesi, Ape. 1935, 116.
Official Web site of The Church of Jesus Christ of Latter-day Saints
© 2013 Intellectual Reserve, Inc. All Rights Reserved


text:
O tulaga faatonuina maualuluga o loo faaaogaina e lenei Ekalesia e fausia ai malumalu, o se ituaiga ma o se faailoga foi lea o le auala e tatau ona tatou ola ai.
Ao maimoaina talu ai nei le Malumalu matagofie o Brigham City Utah, sa ou toe manatua ai se mea sa tupu ia te au ao avea au ma taitai o le faletatala, toe faapaiaga, ma faafiafiaga faaleaganuu i le talafaasolopito o le Malumalu o Laie Hawaii.
O ni nai masina ao lei faamaeaina le galuega o le toefaafouga, sa valaauliaina au e asiasi atu i le malumalu faatasi ai ma le Pule Faatonusili o le Matagaluega o Malumalu o, Elder William R. Walker, ma lana aufaigaluega o le Matagaluega o Malumalu. Sa faatasi ai foi, ma isi sui o le kamupani konekarate o loo faatinoa le galuega. O le faamoemoega o le asiasiga, i se vaega, o le toe iloiloina lea o le tulaga alualu i luma ma le lelei o le galuega o loo faatinoina. I le taimi o lenei asiasiga, pe a ma le 85 pasene o le galuega ua maea.
Ao matou feoai i totonu o le malumalu, sa ou matamata ma faalogologo ia Elder Walker ma lana aufaigaluega ao latou vailiiliina le galuega ma talatalanoa ma le supavaisa faufale. Sa ou matauina se tasi o alii na faasolosolo lona lima i puipui ao matou feoai mai lea potu i lea potu. A maea sina taimi o faia lenei mea, na te milimiliina faatasi ona tamatamailima ona agai atu lea i le supavaisa faufale ma fai atu, “Ou te lagonaina le talatala o le puipui lenei. E le o se tulaga faatonuina o malumalu le talatala. E tatau ona toe faalamolemole le puipui.” Sa tusitusia ma le usiusitai e le supavaisa ia matauga taitasi.
Ina ua matou latalata atu i se vaega o le malumalu lea e na o sina vaega toalaiti o tagata o le a vaai i ai, sa taofi i matou e lenei lava alii ma faataulai atu le matou vaai i se faamalama matagofie fou faatoa faapipii. O lenei faamalama pe a ma le lua futu (0.6 m) le lautele ae ono futu (1.8 m) le maualuga ma e i ai se tamai tioata lanu ua mamanuina faamanaia. Sa ia tusi atu i se tamai sikuea e lua inisi (5 cm) o le tioata lanu lea o loo avea ma se vaega o le mamanu faigofie ma fai atu, “E pi’o le sikuea le la.” Sa ou tilotilo atu i le sikuea, ma i la’u lava vaai sa foliga mai o loo tutusa. Ae peitai, pe a vaai latalata atu i ai ma faaaoga se fuatoso, o le a iloa ai e i ai se faaletonu ma e sa’o e tasi vae valu inisi (3 mm) le pi’o. Sa tuuina atu se faatonuga i le supavaisa e tatau ona toe sui le faamalama ona o le a le maua ai le tulaga faatonuina o le malumalu.
Ou te ta’u atu sa ou ofo i le suia atoa o le faamalama ona o se tamai faaletonu e tau leiloa. Ioe, ailoga lava e i ai se tasi e iloaina pe matauina ona o le nofoaga lea i le malumalu e le toatele nisi o le a vaai i ai.
Ao ou agai atu i le fale mai le malumalu i lena aso, sa ou toe mafaufau i mea sa ou aoaoina mai lenei aafiaga pe, i se isi itu, o mea sa ou mafaufau sa ou aoaoina. Ae pe ana le mavae lava le fitu vaiaso mulimuli ane ina ua valaaulia au e asiasi i le malumalu ua maea nei, semanu ou te le malamalama atili i aafiaga o lena uluai asiasiga.
Ao ou ulu atu i le Malumalu o Laie Hawaii lea ua maea ona toefaafouina, sa faagaeetiaina au i lona matagofie ma le lelei o le fausiaina. Atonu e te malamalama i lo’u toe fia vaai i puipui “talatala” ma le faamalama lea sa “faaletonu”. Pe na toe faalamolemoleina e le au faufale ia puipui? Pe na toe suia moni lava le faamalama? Ao ou agai atu i puipui talatala, sa ou tei i le vaaia o ni pepa puipui matagofie o faapipii i luga uma o puipui. O le mea muamua lava na oo mai i lou mafaufau, “Ai o le auala lea na foia ai e le au faufale le tulaga talatala—o le ufiufi.” Peitai, e leai, sa ou iloaina o le fuafuaga lava lea sa i ai o le faapipii o pepa puipui i luga o puipui. Sa ou mafaufau pe aisea lava na faataua ai sia tamai talatala e tau leiloa pe a faapea e faapipii i ai se pepa puipui. Ona ou agai atu lea ma le naunautai i le vaega lea sa i ai le faamalama pi’o ma sa ou ofo i le vaaia o se laau teufale matagofie e sau mai le fola e oo i le taualuga le tele o loo tu tonu mai lava i luma o le faamalama. Sa ou toe mafaufau foi, “Oi o le auala la lea na foia ai e le au faufale le tamai sikuea pi’o—o le nanaina.” Ao ou faalatalata atu i ai, sa ou tuleieseina ia lau o le laau ma ataata ao ou vaai atu e moni lava ua uma ona sui le faamalama. Sa tu lelei mai lava ma sao le tamai sikuea lea sa pi’o. Sa ou iloaina o se vaega lava lea o le mamanuina o totonu [o le malumalu] o le i ai o se laau i luma o lenei faamalama.
Aisea lava na manaomia ai e puipui e i ai ni tulaga talatala laiti ma se faamalama e pi’o ia se galuega faaopoopo ma na oo ai lava i le toe suia pe a faapea e na o ni nai lima po o ni mata faaletagata o le a iloaina? Aisea na manaomia ai se tulaga faatonuina maualuga mai le au faufale?
Ao ou aluese mai le malumalu ma mafaufau loloto i ai, sa ou mauaina lau tali ao ou tilotilo atu i le pito i fafo ma vaaia ai upu nei, “E Paia i le Alii, o le Fale o le Alii.”
O malumalu o lenei Ekalesia e faapei lava ona folafola atu. Ua fausia nei fale paia tatou te faaaogaina, ma o totonu o o latou puipui e faatino ai ia sauniga paia ma faaola. Peitai e le tatau ona i ai se masalosalo po o ai tonu lava e ona ia fale. O le manaomiaina o le tulaga tonu o tulaga faatonuina o le fausaga ma e aofia ai vaega uma lava, e le gata ua tatou faaalia ai lo tatou alolofa ma le faaaloalo i le Alii o Iesu Keriso, ae ua tatou faaali atu foi i tagata maimoa uma lava tatou te faamamalu ma tapuai ia te Ia o Le ona le fale.
I le faaaliga na tuuina atu i le Perofeta o Iosefa Samita e fausia se malumalu i Navu, sa poloai atu ai le Alii:
“O mai ia, ma a outou auro uma, ma a outou ario, ma a outou maa taua, ma a outou mea anamua uma; ma faatasi ma i latou uma o e ua i ai le malamalama e uiga i mea anamua, … ma aumai … laau pele uma o le lalolagi;
“… Ma fausia se fale i lo’u igoa, mo le Silisili Ese e afio ai.”1
O loo mulimulitai lenei mea i se mamanu na faia e le Tupu o Solomona i le Feagaiga Tuai i lona fausiaina o se malumalu i le Alii e faaaoga ai na o mea silisili uma mo le fausiaina.2 O loo faaauau pea i le asō ona tatou mulimuli i lenei mamanu, ma faatonutonu ai ma le talafeagai, pe a tatou fausia ia malumalu o le Ekalesia.
Ua ou iloaina e tusa lava pe le vaai pe tagotago foi i ai ni mata ma lima faaletino i se faaletonu, ae ua silafia e le Alii le tulaga o a tatou taumafaiga ma pe o tatou faia le mea sili tatou te mafaia. E faapena foi i a tatou foi taumafaiga patino ina ia ola i se olaga e agavaa ai mo faamanuiaga o le malumalu. Ua fautua mai le Alii:
“Ma o le tulaga e oo i ai e lo’u nuu ona fausia se fale mo a’u i le suafa o le Alii, ma latou le tuua se mea eleelea e sau i ai i totonu, ina ia le faaeleeleaina, o le a to’a ai i ona luga lo’u mamalu;
“Ioe, ma o le a i ai lo’u afioaga iina, ona o le a Ou alu atu i ai i totonu, ma o i latou uma e loto mama e o mai i ai i totonu, o le a vaai i le Atua.
“Ae afai e faaeleeleaina Ou te le alu atu i ai i totonu, ma o le a le i ai foi lo’u mamalu iina; aua Ou te le alu atu i totonu o ni malumalu ua le paia.”3
Faapei o le faufale, pe a tatou iloa ni elemene i o tatou lava olaga e le ogatusa ma aoaoga a le Alii, pe afai o a tatou taumafaiga e le o le mea sili lea tatou te mafaia, e tatau ona tatou galulue vave e faasa’o soo se mea ua le sa’o, ia iloa e le mafai ona tatou nanaina a tatou agasala mai le Alii. E tatau ona tatou manatua lena mea “a tatou taumafai e ufiufi a tatou agasala, … faauta, e aveese e le lagi i latou lava; [ma] e faanoanoa le Agaga o le Alii.”4
Sa ou aoaoina foi o tulaga faatonuina maualuluga o loo faaaogaina e lenei Ekalesia e fausia ai malumalu, o se ituaiga ma o se faailoga foi lea o le auala e tatau ona tatou ola ai. E mafai ona tatou faaaogaina, taitoatasi, ia aoaoga a le Aposetolo o Paulo lea na tuuina atu i le Ekalesia anamua ina ua ia faapea atu:
“Tou te le o iloa ea o le malumalu outou o le Atua, o loo nofo foi le Agaga o le Atua i totonu ia te outou?
“Afai e faaleaga e se tasi le malumalu o le Atua, e faaleagaina lena tagata e le Atua; aua e paia le malumalu o le Atua, o outou lava ia.”5
Ua fausia i tatou taitoatasi i mea silisili, ma o i tatou o ni taunuuga faavavega o se fausaga paia. Ae peitai, ao amata ona tatou faatagata matutua ma tali atu mo i tatou lava o le a amata ona tatou tauivi ma agasala ma tofotofoga, ma e mafai ona avea o tatou lava malumalu ma se manaoga o le galuega toefaafouina ma toefaaleleia. Masalo o loo i ai ni puipui i totonu o i tatou lava e talatala ma e manaomia le toe faalamolemoleina po o se faamalama o o tatou agaga e manaomia le suia ina ia mafai ona tatou tutu i nofoaga paia. O le mea e faafetai ai, o tulaga faatonuina o le malumalu o loo talosagaina ai i tatou ina ia faafetaiaia e le o le atoatoa, e ui o loo tatou taumafai atu i ai, ae ia tatou tausia poloaiga ma faia le mea sili tatou te mafaia i le avea ai ma soo o Iesu Keriso. O lau tatalo ia tatou taumafai uma e ola i se olaga e agavaa ai mo faamanuiaga o le malumalu e ala i le faia o le mea sili tatou te mafaia, e ala i le faia o ni faaleleiga e manaomia ma faaitiitia ni faaletonu ma ni le atoatoa ina ia mafai ona nofo le Agaga o le Atua i totonu o i tatou. I le suafa o Iesu Keriso, amene.
Show References
-
-
2. Tagai 1 Tupu 6–7.
-
-
-
5. 1 Korinito 3:16–17; tagai foi i le fuaiupu 19 .


text:
Matagofie taumafaiga alii 10 tausaga i tauvaga si’isi’i u’amea mamafa
O le alii o Anahkena Willie Faagu mai le au siisii u’amea mamafa a Amerika Samoa, na malaga atu i le taamilosaga a le Oceania (Oceania & Commonwealth Championship) sa talimalo ai Samoa, o se ulua’i ali’i talavou lea ua tausinio i ni taamilosaga fa’avaomalo i totonu o le Pasefika.
O le alii o Anahkena, e 10 ona tausaga ma o lo o aoga o ia i le Aoga Tulaga Muamua a Tafuna i le taimi nei, sa tauva o ia i le paga o le 50kg ma sui mai atunuu e pei o Niu Sila, Ausetalia ma Kiripati.
Na faaalia e lona tama, o ia foi lea o le faiaoga a le au siisii a Amerika Samoa, susuga Lopesi Faagu, e 12 tausaga e amata ai ona tauva se tasi i taaloga siisii, peitai sa talia e le pulega o le taamilosaga ia Anahkena, ona o lo’o ia te ia le faanaunauga e fia avea ma tama siisii i le lumanai.
“O Anahkena lava le ulua’i ali’i laititi ua faamauina le tauva ai i taamilosaga siisii u’amea mamafa i le Pasefika, ma o se tulaga fo’i lea e mitamita ai lo tatou atunuu, ona o le alualu i luma o le taleni a ana tama fanau,” o le saunoaga lea a Faagu.
Na taua e le alii faiaoga, sa manaia le tulaga na i ai le sii a Anahkena i Apia, sa to’atele foi nisi o le pulega na molimauina ana taumafaiga, e ui e le’i manuia sana taumafaiga mo se pine.
Mai i le to’afitu na si’i malaga atu, e to’alua alii na maua a la pine apa memea. O i laua na maua a la pine e aofia ai James Satila lea na sii i le aupaga o le 85kg ma Vainuupo David Jungblut na tauva i le aupaga o le 105kg.
O le taamilosaga lenei na tau saili ai ni sui o le Pasefika e aveina atu i le Olimipeka i Lonetona i le fa’ai’uga o le tausaga nei.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Pule Fou A Le Iuni Lakapi a Samoa
Ua fa’alauiloa mai e le Iuni Lakapi a Samoa ua tofia se ali’i Samoae avea ma pule fou. O ia lea o Fred Amoa o lo’o galue nei i Aukilani Niu Sila.
O Fred Amoa o se loia na galue I le ofisa o le loia sili a Samoa ina ua fa’au’u ma i’u ana a’oa’oga fa’a loia mai le Iunivesite o Aukilani tusa ma le ova ile 20 tausaga talu ai. E fa tausaga na loia ai i Samoa alu ese loa ile 1992 e faigaluega ile ofisa o atu motu o le Pasefika i mea tau faiga faiva, ma le ogasami iHoniara ile Atu Solomona. O Amoa e iai lona tikeri MA i tulaga o tulafono o le gataifale mai Malta.
Ina ua ma’ea lea galuega, sa avea Amoa ma loia sili o le malo o Nauru ile tele o tausaga ma sa ia va’aia fo’ima le matagaluega o le gataifale ma ona tua’oi. Ile uma ai o lena auaunaga ile malo o Nauru na malaga atu lea i Niu Sila ma avea ai ma loia faufautua.
E iai lona uso i Amerika Samoa ole foma’iia Jeroma Amoa. O le au uso na a’o’oga uma i le kolisi o Sanele i Moamoa ma e fa’amatua uma i la’ua i ta’aloga o le lakapi, tenisi ma le soka. Op lo las tua’a, o le fofoga fetalai muamua lea o Samoa I lona fa’a to’a tuto’atasi o Amoa Tausilia. E omai Fred ma Jerome Amoa I Aleipata ma Lotofaga.
E tusa ma le to’a valu i latou sa talosaga mo le avanoa o le CEO e aofia ai ma tama’ita’i e to’a tolu. O Amoa na apalai mai Niu Sila a’o le to’atele e aumau iSamoa. E le’i mailoa se taimi o le’a taunu’u ai Fred Amoa iSamoa ma amata lana galuega o le CEO a le Iuni Lakapi a Samoa.
Ole suia fa’avavave o lenei tofi lea e umia e se tasi iloga i le lakapi i Samoa, Su’a Peter Schuster na mafua lea ini faitioga a le kapiteni a le Manu Samoa ma isi o le au e fa’asaga ia Su’a ma nisi ofisa o le Manu Samoa.
Ile uma ai o ta’aloga mo le Iup ole lalolagi lea sa faia i Niu Sila ia Oketopa o le 2011, na amata ai loa ona fa’asalalau i nusipepa e aofia ai ma le Samoa News, leitio ma TV faitioga e fa’atu ia Su’a, le pule o le au, Tuala Mathew Vaea, ma le sui ta’ita’ifono o le Iuni Lakapi a Samoa, Lefau Harry Schuster.
Fai mai le kapiteni, Mahonri Schwalger, o lana sui kapiteni, Seilala Mapusua, King George Stowers, ma isi tama sinia o le Manu Samoa, o Su’a, Tuala, ma Lefau ua latou le totogia tupe sa fuafua mo tama ta’a’alo pe’a uma a latou ta’aloga ta’itasi ile taimi o le ta’amilosaga o le Ipu ale lalolagi. O nisi o fa’asea fai mai ua ave fua e latou nei ofu lakapi na fa’a agaga mo le Manu Samoa ia latou uo ma aiga ae le tufaina itama ta’a’alo.
O isi tu’ua’iga ua ponaia ai Su’a ma le vaega ile faia lea o ni pati, ma inu pia ma pisapisao i fale talimalo na nonofo ai le Manu Samoa ua fai lea ma fa’alavelave i sauniuniga a le au ia latou ta’aloga.
Fai mai le kapiteni ma isi tama ta’a’alo, o Su’a nao atu e tafafao ae le’i o atu e fesoasoani i le taumafaiga o le fa’amoemoe ia i’u ma le manuia taumafaiga aua se manuia mo Samoa.
Ina ua maua e le palemia o Samoa nei tu’ua’iga mai tama o le Manu Samoa, sa nanati ai loa ona fa’asalalauina o avanoa uma o ofisa sinia a le Iuni Lakapi a Samoa. Sa poloa’ina e Tuila’epa Lupesoliai Sa’ilele Malielegaoi o le ta’ita’ifono toe palemia o Samoa ia faia se su’esu’ega i tupe na fa’amealofa atu e tagata mai Amerika Samoa, Niu Sila, Samoa ma Amerika aua le fa’amoemoe o le au ale atunu’u mo le Ipu o le lalolagi.
E le’i nofonofo Su’a, Tuala, Lefau ae na tapena fo’i la latou kemupeni mo le fa’a leleia o latou igoa mai nei tu’ua’iga ua fa’asaga atu ia ilatou. O lea sa fa’atalatalanoa ai le to’atolu nei i leitio, TV ma nusipepa e tali atu i fa’asea a tama o le Manu Samoa ua fa’asino ia latou.
Ile amataga o le tausaga nei a maua ai le liptoi ale au su’e tusi ma iloa e leai se fa’aletonu o le tala o le tupe a le Iuni Lakapi a Samoa i tupe na sa’ili mo le ta’amilosaga o le Ipuo le lalolagi. I’u ina fa’ato’ese Tuala ia Samoa ia fa’amagalo lona tagata ini sese sa ia faia a’oia ta’ita’ia le au. Sa iai se fa’asalaga a lona nu’u e matai ai o Leauva’a na faia ia te ia.
O Tuala ua le toe ta’ita’i au ae ua toe fo’i i lana galuega masani o le kolenia lea o le tupulaga fai mai a Samoa ile lakapi i nofoaga koleni ua saunia lelei i Alafua.
O Fuimaono Titimaea Dick Taufa, lea sa faia’oga mo le Manu Samoa I le taimi o le Ipu o le lalolagi o lo’o fa’atalitali fo’i pe nate toe mauaina le avanoa o le faia’oga ile au a le Manu Samoa. O Su’a e le’itoe apalai ile tulaga o le CEO. Fai mai a ia ise talanoaga ma le tusitala a le To’asavili, ua o’o fo’i ile taimi e tatau ai ona tilotilo i nisi vaeaga o le lakapi e fa’aaoga iai le taleni na tu’uina mai ele Atua ia te ia.
“O lea lava oute talavou ma o le’a fa’aaoga nisi o o’u taimi e atina’e ai le lakapi i tupulaga talavou o le atunu’u,” o lana tala mai lea ise talanoaga ile telefoni mai Apia ile aso Tofi.
Fai mai Su’a o tu’ua’iga ua a’afia ai nei lana galuega ma o le’a tula’iese mai ai, e le moni ma e le fa’amaonia fo’i. “Oute le’i alu oute tafao iNiu sila. Na ala ona ou alu o le fesoasoani ma galulue fa’atasi ma tama ta’a’alo imea latou te fia fai pe maua. E leai fo’i nisi o lo’u aiga na tufa fua iai ni ofu lakapi ma ni pati sa matou pisapisao ai ma uo pei ona tu’ua’iai a’u ma isi. O nei mea uma e ala mai lea ise tagatae to’atasi. O le ali’i lea o Fatu ua ia fa’aoso’oso ia Mahonri ma tama o le Manu Samoa e fai nia latou faitioga ia te a’u ma le au Malaga ona e ita ia te a’u,” o le fa’asoa mai lea a Su’a.
Na fa’amalamalama mai e Su’a o Fatu Tauafiafi, o se tagata tusitala sa avea ma so’o upu a le Iuni Lakapi a Samoa ma sa i lalo o lana va’ava’aiga. Sa iai se ela i lana tautua ma fa’amuta ai lana galuegha e Su’a i le Iuni Lakapi.
Ona alu lea o Tauafiai ma galue i le nusipepa o le Samoa Observer I Apia. Mulimuli ane ina ua su’e se so’o upu a le Manu Samoa e malaga ma le au ile ta’amilosaga o le Ipu a le lalolagi na faia i Niu Sila ia Oketopa o le tausaga ua te’a, na toe ofi ai Tauafiafi i totonu o le Iuni lakapi a Samoa.
“E iai ni uo malolosi a Fatu itotonu o le iuni na ala ai ona toe fa’a faigaluega ai o ia ae sa ou te’ena lea faiga. Sa maua fo’i lana alauni ile taimi na avea ai o ia ma so’o upu o le au. O lona ita ia te a’u ina ua ou tulia o ia mai le galuega o lea na ia faia ai ni so’otaga ma le kapiteni ma tama sinia o le Manu Sama e tusi ni tusi fa’asea ile palemia ma nusipepa ia afaina ai a’u ma la’u galuega,” o le tala lea a Su’a.
“Sa le tatau ona tutupu nei mea aua o fa’afitauli na fegai ma le Manu Samoa, sa matou talanoaina ma le kapiteni ma isi ma toe teuteu mata’upu sa alia’imai. O nei tu’ua’iga ua fa’alau iloa mai ua te’i ai lo’u tagata,” o le fa’aopo’opo mai lea a Su’a.
Fai mai Su’a e tele ni tama ta’a’alo o le’a fesoasoani iai i le taumafai ona maua ni konokalake e ta’a’alo ai i atunu’u ifafo. “E le fa’apea o le’a mafai uma e tama ta’a’alo ona tui le ofu Olopeleki, le Wallabies ma le Manu Samoa. O le’a ou fesoasoani malosi ilea tulaga e fa’alauiloa atu le latou taleni ile lalolagi. Atonu e iai se aso ona toe fo’i mai lea ma ta’a’alo ile Manu Samoa,” ole tala lea a Su’a.
O Su’a o se tagata lauiloa ile lakapi ilona tulaga fulupeki a’o ta’alo ile Manu Samoa. Ina ua litaea mai le ta’aloga sa avea o ia ma se tasi o laufali iApia. E le’i umi ave tofi loa Su’a e fai ma faia’oga a le Manu Samoa ile taimi tonu na tofia ai Papali’i Peter Fatialofa nate kapiteni ina le Manu Samoa.
Ile tausaga 1991, na ta’ita’i ai e Su’a le Manu Samoa i fa’aga tama o le Ipu o le lalolagi na faia iEuropa. O i’ina na fa’ato’a tofo ai le lalolagi ile saua ma le mata’utia o le pu’e, ta’alo ma toa o le tama Samoa.
E leiloa ele to’atele Samoa ina ua ta’a’alo ae ina ua uma le ta’amilosaga, ua pepese ma alalaga tagata ma maofa ise atunu’u la’ititi, fa’atauva’a, toe tino mimiti latou tagata ta’a’alo ae pei o le tagi male fe’ai o le liona i taimi o ta’aloga.
Na tulaga ono ai Samoa ile fa’atulagaga o au ale lalolagi ilena tauasaga. Sa toe malaga Su’a ma le Manu Samoa i Aferika i Saute ile ta’aloga o le Ipu a le lalolagi ile 1995. Ile toe fo’i i Samoa ole au na litaea ai Su’a ma le faia’oga o le Manu Samoa ae tula’i mai ai se tasi fa’amatua o le Olopeleki, le Samoa ia Tuifa’asisina Bryan Williams e avea ma faia’oga a le Manu Samoa.
Sa tele nisipolokalama na galue ai Su’a mai lea vaitaimi ile fa’aleleia o a’a’a’oga o le tupulaga ile lakapi. Ile tausaga 2007, sa vala’auina ai Su’a e le Iuni Lakapi a Samoa e tula’i mai ile tofi o le CEO e suia ia Tuilagi Sapiele ua ale ese.
Na fesiligia Su’a ini matati’a na ia fa’atuina i lana lima tausaga a’o pule ile Iuni lakapi a Samoa. Fai mai Su’a o le sini pito i sili o le siamupini lea o Samoa i le lalolagi atoa ile ta’ito’afitu ini nai tausaga ua mavae atu. O isi matati’a o le faia’ina lea o Ausetalia ma le tulaga ua iai nei Samoa ua i luga o au e 10 ua au pito i malolosi o le lalolagi.
“O Italia ma Sikotilani ua i lalo ane ile apefa’i o le fa’atulagaina o au malolosi ua ia nei.”
Na ta’ua e Su’a o le ta’amilosaga ile Ipu a le Pasefika lea e au atu iai le Manu Samoa ia Iuni e faia lea iIapani, o le’a fetaui ai Samoa, Fiti, Toga ma Sapani. A uma lea ona malaga sa’o mai lea o le Manu Samoa i Apia e faia ai sa latou ta’aloga ma le au masi’imai Sikotilani ia Iuni 23.
Fai mai a Su’a e ma’eu le aga’i i luma o le fa’aleleia o le ta’aloga lakapi a Amerika Samoa talu ona tula’i mai kovana Togiola Tulafono i le tulaga o le ta’ita’ifono. “Matou te talatalanoa ma le kovana pe’a malaga mai i Apia i pisinisi fa’a lakapi ma e atagia mai ai lona sogasoga i lona taumafai mo le atina’eina o le lakapi mo tupulaga a Amerika Samoa,” o le tala mai le a Su’a.
Fai mai a ia ona o le’a alu ese ma le tofi o le CEO, o lo’o tau mafaufau pe tafao mai i Amerika Samoa ile vaitaimi o le fitu ale TMO Marist Pago lea e faia ile aso 13ma le 14 o Apelia.
“E manaia fo’i ia avanoa pupu’u e asiasi atu ai ile tou motu e matamata i ta’aloga ma feiloa’i ai i uo ua leva ona au mau i le Tutuila,” ole fa’amataga lea a Su’a.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.